پۆتین: نرخی بەرمیلێك نەوت دەگاتە 100 دۆلار - تۆڕی میدیایی خەڵک\nفلادیمێر پۆتین سەرۆكی ڕوسیا پێشبینی دەكات نرخی بەرمیلێك نەوت بگاتە 100 دۆلار.\nسەرۆكی ڕوسیا لە میانی بەشداریی لە دانیشتنی گشتی كۆڕبەندی (هەفتەی وزەی ڕوسی) ڕایگەیاند”دەكرێت نرخی بەرمیلێك نەوت بگاتە ڕۆخی 100 دۆلار، لەئێستادا ئەوە ڕێی تێدەچێت، چونكە نرخەكە لە بەرزبوونەوەدایە، مەبەستم لە ڕوسیایە”.\nبە وتەی پۆتین”وڵاتەكەی ڕێگەنادات نرخی نەوت زۆر بەرزبێتەوە لە بازاڕی نەوتدا، بۆیە ئەوپەڕی هەوڵەكانی دەخاتەگەڕ بۆ زامنكردنی جێگیربوونی تەواوەتی لە بازاڕی نەوت و ڕێگە نادەن نرخی نەوت بەشێوەیەكی نائاسایی ڕوو لە بەرزبوونەوە بكات”.\nنرخی نەوت لە بازاڕەكانی جیهان بەشێوەیەكی بەرچاو ڕووی لە بەرزبوونەوە كردووە، بەجۆرێك كە ئەمڕۆ نرخی بەرمیلێك نەوتی تێكەڵەی برێنت گەیشتە نزیكەی 83 دۆلار، هۆكاریی ئەمەش بۆ بەرزبوونەوەی ئاستی داواكاریی لەسەر نەوتی خاو، دەگەڕێتەوە.\n08 ئیلول 2021 4.15 pm\nخەڵك- نرخی نەوت ڕووی لە بەرزبوونەوە كرد و هەندێك لەو زیانانەی قەرەبوو كردەوە كە بەهۆی خاوبوونەوەی بەرهەمی نەوت…\n15 مارس 2021 9.34 am\nخەڵك- نرخی نەوتی خاو لە بازاڕی جیهانی ڕوووی لە بەرزبوونەوە كردووە، بەڵام نرخی نەوتی خاوی عێراقی كەمێك دابەزیوە.…


هه‌وڵه‌كانی ئازادكردنی ئۆجه‌لان\nهەواڵ / چاوی تۆ :: 10/03/2019 :: 275 جار بینراوە\nئه‌نوه‌ر حسێن بازگر\nچه‌ند ڕۆژێك له‌وه‌و پێش، بیست ساڵ تێپه‌ڕبوو به‌سه‌ر ده‌ستگیركردنی ئۆجه‌لان. به‌ڵام هه‌وڵه‌كانی ئازادكردنی و كۆتایی هێنان به‌شه‌ڕی نێوان ئه‌نكه‌ره و قه‌ندیل . هه‌رچه‌نده به‌رده‌وامن. به‌ڵام ده‌بێت یه‌كلا بكرێنه‌وه‌و بگه‌نه ئاكام.\nله‌دواین دیداری زوبێر ئایدار ئه‌ندامی كۆنسه‌ی سه‌رۆكایه‌تی (كه‌جه‌كه) بۆ كوردستان دیبلۆماتیك ده‌ڵێت،، دواینجار پێش نه‌خۆشكه‌وتنی، مام جه‌لال، په‌یامی بۆ ئێمه ناردو وتی،، من وه‌ك سه‌رۆكی عێراق هه‌وڵێك ئه‌ده‌م بۆ ئازادكردنی ئۆجه‌لان و ده‌مه‌وێت ده‌ست به كارێك بكه‌م و كۆمه‌ڵگه‌ی نێوده‌وڵه‌تی بجوڵێنم.\nهه‌وڵێكی ئه‌مریكیه‌كانیش هه‌بوو، بۆ ئه‌وه‌ی ئه‌نكه‌ره و قه‌ندیل بگه‌نه ڕێكه‌وتن و دواتریش ئۆجه‌لان ئازاد بكرێت ، به‌ڵام توركیا هێشتا ملی بۆ ئه‌و داواكاریه‌ش نه‌داوه.\nدانوستانه‌كانی ئۆسلۆی نێوان ئه‌نكه‌ره - قه‌ندیل كه‌به‌گاداری به‌ریتانیه‌كان . ده‌یتوانی ده‌رفه‌تێكی باش بێت. بۆ چاره‌سه‌ری پرسی كورد و ئازادكردنی ئۆجه‌لان به‌ڵام به‌ئاكام نه‌گه‌یشتن.\nهه‌وڵه‌كانی ده‌زگای میت و هاكان فیدان بۆ دانوستان له‌گه‌ڵ په‌كه‌كه - قه‌ندیل له‌لایه‌ن جه‌میل بایك و په‌كه‌كه ڕه‌تكرایه‌وه له (2015)دا بایك پێی ڕاگه‌یاندبوون ئه‌گه‌ر دانوستان ده‌كه‌ن له‌گه‌ڵ ئۆجه‌لان له ئیمیڕاڵی ڕێككه‌ون، ئێمه ڕازین . به‌ڵام توركه‌كان ئه‌م كاره‌یان نه‌كرد.\nده‌ستگیركردنی ئۆجه‌لان له (15/2/1999) له نایرۆبی له كینیا، هێشتا ڕوداوێكه زۆربه‌ی نهێنیه‌كانی ئاشكرا نه‌بوون.\nڕاسته گه‌له كۆمه‌كێكی نێوده‌وڵه‌تی بوو له‌نێوان (ئه‌مریكا، ڕوسیا، یۆنان، توركیا، هۆڵه‌ندا، ئه‌ڵمانیا، كینیاو ئیسرائیل..) به‌ڵام گرێبه‌ست ، قازانج و ڕیككه‌وتنی نێوانیان، هێشتا دیارنیه.\nدیارنیه كارته‌كانی نێوانیان چۆن ئاڵوگۆڕ پێكراوه، ئه‌وه‌ی دیاره له‌و كاره‌دا. كینیا پێنج ملیۆن دۆلاری وه‌رگرتووه.\nئه‌وه‌ی دیاره، كه باس له خیانه‌تی هاوڕێكانی ئۆجه‌لان و هه‌ندێك به‌رپرسی په‌كه‌كه ده‌كرێت.\nسه‌بری ئۆك، ئه‌ندامی كۆنسه‌ی سه‌رۆكایه‌تی (كه‌جه‌كه) ده‌ڵێت،، گومانی زۆرهه‌یه ماهیر و وڵات و كانی یه‌ڵماز، ده‌ستیان له پیلانگێریه‌كه‌دا هه‌بوبێت، بێگومان هه‌ردوو ناوبراو به‌رپرسی یه‌كه‌م و كاریگه‌ر بوون له‌ناو په‌كه‌كه دا . كه یه‌كه‌میان دوای ئه‌و ڕوداوه خۆی ونكردووه و دوو هه‌میشیان باس له‌وه ده‌كرێت له‌لایه‌ن په‌كه‌كه‌وه به‌تۆمه‌تی خیانه‌ت كوژراوه.\nبریتا بوله‌ری هۆڵه‌ندی، خاوه‌نی كتێبی ،، گه‌شته بێ ئاكامه‌كانی سه‌ركرده‌یه‌ك،، به‌وردی ڕوداوی گه‌شتی ئۆجه‌لان له (سوریاوه تا كینا) و خیانه‌تی هاوڕێكانی و گه‌له‌كۆمكی ئه‌مریكا، ڕوسیا و یۆنان باس ده‌كات.\nبابه‌تی گرنگی ئه‌و گه‌شته ئه‌وه‌یه گه‌ر ئه‌و شه‌وه‌ی ئۆجه‌لان فڕۆكه‌كه‌ی له یۆنانه‌وه بۆ هۆڵه‌ندا فڕی، هۆڵه‌ندا و سه‌رۆك وه‌زیران ئاسمانی هۆڵه‌ندایان به‌ڕووی فڕۆكه‌كه‌ی ئۆجه‌لاندا دانه‌خستایه، چاره‌نوسی ئۆجه‌لان. وه‌ك ئێستا نه‌ده‌بوو، ئه‌مه‌ش ڕوونه، گه‌وره‌ترین هه‌ڵه‌ی ئۆجه‌لان ده‌رچوونی بوو له ڕۆما – ئیتاڵیا. به‌خاتری ماسیمۆ دالیما . بێگومان پیلانگێڕی ماهیر وڵات و وڵاتان، ڕۆڵی هه‌بووه له ده‌رچونی له ڕۆما، تابكه‌وێته ناو ئه‌و پیلانه چنراوه‌ی وڵاتان چنیویانه.\nلێكۆڵینه‌وه تازه‌كان، ئه‌وه باس ده‌كه‌ن، كه قوبرسی یۆنانیش له پیلانگێڕیه‌كه‌دا بووه، چونكه تێپه‌ڕینی فڕۆكه‌كه‌ی توركیا كه ئۆجه‌لانی هه‌ڵگرتبوو به ئاسمانی قوبرسدا فڕیوه، به‌بێ ئاگاداری پێشوه‌خته.\nبه‌مدوایانه‌ش، حه‌سه‌ن ئۆشگوزار، كه ئه‌وكاته ڕاوێژكاری وه‌زاره‌تی گواستنه‌وه بووه، یه‌كێك بوه له ئه‌ندامانی تیمی فڕاندنی ئۆجه‌لان. باس له به‌شداری ڕاسته‌وخۆی یۆنان ده‌كات له پیلانگێڕیه‌گه‌دا، ده‌ڵێت "چه‌ند ڕۆژ به‌ر له پیلانه‌كه، باڵیۆزی یۆنان له كینیا، ڕاپۆرتێكی وه‌زیری ده‌ره‌وه‌ی یۆنانی پێده‌گات، كه ئۆجه‌لان له‌ناو باڵیۆزخانه بێهۆش بكرێت و دووربخرێته‌وه، هه‌ر له ڕاپۆرته‌كه‌دا ناوی ئۆجه‌لان به (دایه گه‌وره) هاتووه و ده‌قی نامه‌كه‌ی وه‌زیری ده‌ره‌وه‌ی یۆنان ده‌ڵێت، گه‌ر پێویستی كرد، دایه‌گه‌وره به‌زۆر فڕێ بده‌نه ده‌ره‌وه".\nئه‌مانه‌ی باس ده‌كرێن، ساده‌ترین چیرۆكی ته‌ندراوی بێ مۆڕاڵی وڵاتانی ئه‌وروپای به‌ناو دیموكراسیه. گه‌ر پێویستیش بكات سه‌دانی تری وه‌كو ئۆجه‌لانی بۆ ده‌كه‌نه قوربانی به‌رژه‌وه‌ندیه سیاسی و ئابورییه‌كانیان.\nئێستا باسی گه‌رم ئه‌وه‌یه، توركیا بۆ ئۆجه‌لان ئازاد ناكات، پاش بیست ساڵ، به‌و ئاكامه نه‌گه‌یشتووه، زیندانی ئۆجه‌لان چاره‌سه‌ری كێشه‌كه ناكات.\nئه‌نكه‌ره ئه‌وه‌شی بۆ ده‌ركه‌وت. به‌بێ ئۆجه‌لان شۆڕش و خه‌باتی گه‌ریلای په‌كه‌كه به‌هێزتر بووه‌و ئاپۆش تا ئه‌م ساته به مه‌رجه‌عی یه‌كه‌م و كۆتای خۆیان ده‌زانن، ڕاپۆرته‌كانیش باس له‌وه ده‌كه‌ن ،په‌كه‌كه تازه‌گی ده‌ستی به فڕۆكه‌ی بێ فڕۆكه‌وان و ته‌كنه‌لۆژیای نوێ ڕاگه‌یشتووه . كه شه‌ڕ ده‌به‌نه قۆناغێكی نوێوه.\nتوركیا، له‌وه تێبگات باشه كه پاش په‌نجا ساڵ، حكومه‌تی كۆڵۆمبیا و بزوتنه‌وه‌ی فارك ڕێككه‌وتن\nپاش بیست و حه‌وت ساڵ زیندانی، نیلسۆن ماندێلا ئازادكرا. بووه سیمبوڵی ئاشتی و دیموكراسی له ئه‌فریقای باشور و خه‌ڵاتی نۆبڵی ئاشتی وه‌رگرت.\nئون سان سوكی له بۆرما، پاش زیندانی و ئه‌شكه‌نجه، حكومه‌ی سایگۆن ناچاربوو دانوستانی له‌گه‌ڵ بكات كه ئێستا له سه‌رۆكایه‌تی وڵاتدایه.\nبۆیه توركیا، واباشه ئه‌م ڕوداوه جیهانیانه‌ی له‌به‌رچاوبێت و هه‌رچی زووه پڕۆسه‌ی ئاشتی بكات و ئۆجه‌لانیش ئازاد بكات كه دڵنیام ئۆجه‌لان ده‌توانێت ئاشتی به‌رقه‌رار بكات و كۆتایی به شه‌ڕ و جه‌نگی چل ساڵه بێنێت.\nبه‌ڵام كۆمه‌ڵگه‌ی نێوده‌وڵه‌تیش ده‌بێت هه‌نگاوی گه‌وره هه‌ڵبگرێت و ده‌خاله‌ت بكات كه لانیكه‌م پێدانی خه‌ڵاتی ئاشتی نۆبڵ ئه‌مساڵ ده‌بوو بۆ ئۆجه‌لان بوایه. وه‌كو فشارێكی نێوده‌وڵه‌تی و ڕێگا خۆشكه‌رن بۆ پڕۆسه‌ی ئاشتی لانیكه‌م بۆ قه‌ره‌بوكردنه‌وه‌ی به‌شداریان له پیلانگێڕیه‌دا.\nبۆ توركیا، ئۆجه‌لان به‌زیندوویی گرنگتره، له مردنی، له زینداندا، كه زه‌ره‌ری زۆری لێده‌دات.


بەهرۆز جەعفەر : ڕەهەندە جیهانیی و ناوچەییەکانى داعش . – WTARIKURD\n* پارتى دیموکراتى کوردوستان ئیدارەى ئەم گەمەیە ئەدات ، دوور نییە ڕێککەوتنى (3) قۆڵى لەنێوان ئەم بەرانەدا نەبوبێت ، تا دواجار پارتى بەتەکتیک گەمەکە لەڕێگەى تێوەگلانى شیعەو سووننەوە لەشەڕ، ئەم یارییە بباتەوە .\n* ئایندەى دۆزى کورد بەپلەى ئیمتیاز پارتى دیموکراتى کوردوستان لێی ئاگادارە . ئایا ئەم جەنگە بە تاکتیک و بەڕێککەوتن بووە ؟.\nتیرۆر مەسەلەیەکى جیهانییە . لەبەرئەوە گرفتێکى جیهانییشە . کاریگەرییەکانى تیرۆریزم و گڵۆباڵیزەیشن لەسەر یەکترى ، دەرەنجامى بەپەندبونى مرۆڤایەتییە ، بەدەست ئامرازەکانى پۆستمۆدێرنیتەو بە (ئەمرەکە کردن ) ەوە . ئەگەر بۆ ئایندە ، تاقە یەک هۆکار ببێتەهۆى هەڵوەشانەوەى سیستەمى جیهانیی و یاساکانى نێودەوڵەتان ، یان چاوخشاندنەوە بەئامرازو هەیکەلى پەیوەندییە جیهانییەکان ، ئەوا هۆکارەکەى قەبەبونى ئەمریکاو جەنگى دژى تیرۆرە . بۆیە تا لەم دونیایەى ئەمڕۆمان نەگەین ، تا نەچینە ناو ڕایەڵە ئاڵۆزەکانى ئاسایشى ئیقلیمى و جیهانییەوە ، ناتوانین لەخۆمان بگەین ، دەبێت قوڵتر لەوەى کەهەیە بۆ دیاردەکانى دەوروبەرمان بڕوانین ، ئیشى مرۆڤ دۆزینەوەى دیاردە نییە ، بەڵکو شەرحکردن و دۆزینەوەى پەیوەندیی نێوان دیاردەکانە . ئێمەش وائەکەین …\nیەکەم : داشبونێکى نوێ\nشانزە دەوڵەت لەساڵى (1991) جیابونەوەى خۆیان لەسۆڤیەت ڕاگەیاند . پەیمانى وارشۆ هەڵوەشایەوە . دیوارى بەرلین ڕوخا ، گرفت لەبەردەم تەواوکاریی (تکامل-integration) ى ئەوروپیدا نەما . خۆرئاوا کردیان بەزەماوەند.” فۆکۆیاما ” کتێبەکەى بەناوى ” کۆتایی مێژوو ” نووسى و جاڕی ئەوەیدا ، ئیتر لیبراڵیزم قوفڵى مێژویداوە . ئیتر ڕوسیا وەک یەکەیەکى گەورە چووە سوڕى متبونى ئابوریی و بەرگرییەوە . زۆرى نەبرد ڕێکخراوى قاعیدە هاتە مەیدانەکەو، لەجیهادى سۆماڵى و ئەفغانییەوە ، بانگەشەى (جیهادى جیهانى) یان کرد . جەولەیەکى دى لە زۆرانبازیی و کارو کاردانەوە دەستى پێکرد . فۆکۆیاماش لەوتارێکدا ” جا بۆڕاى خۆم نەگۆڕم ” پەشیمانبونەوەى لەبۆچونەکانى پێشوى نیشاندا ، دواتریش لەبەرنامەیەکى تەلەفزیۆنیدا ئەیوت : مرۆڤ لەتەمەنى (30) ساڵیدا ئەو قسانە هەر ئەکات !.. کاتێک لە ساڵى (2011) بەهارى عەرەبى دەستیپێکرد ، عەرەبەکان بەدواى خەونى ئازادیی و دیموکراسییەوە بوون ، بەدەم ڕێوە لەناو گەرمەى شەڕەکان ،ڕۆژنامەوان و شیکەرەوە سیاسییە خۆرئاوایی و تورکییەکان ئەیانوت: لەڕاستیدا ئەمە دزینى شۆڕش و سڕینەوەى هێماکانى شارستانیەتە ، مەرگهێنەرە،سفرکردنەوەى بەهاى مرۆڤە ، تائەو ئاستەى کە مرۆڤەکان دەکوژرێن یان دەمرن ، ئەوان ئیشێکى باش دەکەن ئەم ژیانە بەجێدەهیڵن . بەشێک لەسایکۆلۆجیاى ئەم جەنگە،خواستى دابەشبونێکى ترە .\nتادێت ، کۆنستراکتیڤیزم ، وەک تیۆرێکى ئەوروپى،دەبێتە پڕەنسیپى هەموو یەکە نێودەوڵەتییەکان (ئاشتى و ئازادیی و ئاوەدانى بۆناوەوە ، هێزو قۆرخکردن و دەستوەردان لەدەرەوە ). ڕووسیا دێت و ئەڕوات ، ئەیەوێت سنورێت بۆ پەیمانى باکورى ئەتڵەسى (NATO) دابنات ، هەر ڕووداوێک دروست ئەبێت ئەیکات بە کارتێک بەدەستى خۆیەوە ، تادواجار بەهارى عەرەبى سنورى ناوچەیی خۆى تێپەڕاندو گەیشتە ئۆکرانیا و هێزى سەربازیی ڕوسیاى فیدراڵى خستە جوڵە ، لەپاى گێڕانەوەى جەزیرەى قرم بۆ ڕوسیا …یەکێتى ئەوروپا چەندین تەحەداى گەورەى لەبەردەمدایە ، دەیەوێت لەسەر حیسابى دەرەوە خۆى لێ قوتاربکات . تورکیا نزیکەى سەدەیەکە ، دەیەوێت ببێتە ئەندام لەیەکێتى ئەوروپاو،سوود لە گەشەسەندنى ئابوریی و ، هێزى خۆى لە ناتۆ و پێگەستراتیژییەکەى وەربگرێت ، تا زەعامەتى خۆى لەناوچەکەدا بپارێزێت ، مووشەکى پاتریۆتى لەناوچەى خۆى جێگیرکردووە ، ئێران و ڕوسیاى تووشى دڕودۆنگى کردووە .. ئێران عێراقى داگیرکردووەو ، دەست لەسوریاو کەنداو وەرئەدات ، ئیسرائیل لەپشت هەڵگیرساندنى هەر ئاگرێکەوە ، ئامانجى سنوردارکردنى چەکە ئەتۆمییەکانى ئێرانى هەیە . ئەمریکا سوارى خەونە سەرکەشەکانى بووەو ، لەپاڵ قەیرانى گەورەى ئابوریی نێوخۆیدا ، پەیڕەویی لەسیاسەتى (گەردونى) ئەکات ، تا بۆ (100) ساڵى دیکەش جیهان بەیەک جەمسەرى بمێنێتەوە ، هیچ تەنگەبەر و ڕێرەوێکى ئاوى نەبێت ، هیچ کونجێکى فەزا ، وشکانى نەمابێت ، ئەو بەرژەوەندیی لەسەر نەبێت . ئایا جیهان ئەمانە قبوڵ دەکات ؟. جیهانێک کە مرۆڤایەتى تیایدا ، لەڕۆبۆتیک زیاتر هیچى تر نین . دابڕاو لەخەیاڵ و بیرکردنەوە،لە بەهاى بەرز وەکو ” ڕۆسۆ ” باسى دەکات . لێوانلێو لە ماددەو تەکنەلۆژیاو داهێنانى یەکلەدواى یەک ، کەمرۆڤ خودى خۆى پێ کۆت و بەند کردووە .\nدووەم : جەنگى ئایدۆلۆژیاکان .\nئامانجى سەرەکى بزوتنەوەیەکى سەلەفى – جیهادى – ئیسلامیی پەڕگیرى وەک قاعیدە ، لە (2) خاڵدا کورت ئەبێتەوە ، یەکەم : گەڕانەوە بۆ سەردەمى خەلافەت و حوکمى ئیسلام .\nدووەم : بڕینى دەستى ئەمریکاو خۆرئاوا ، لە ڕۆژهەڵاتى ناوەڕاست و جیهانى ئیسلامیدا .\nپێش ئەوەى ” ئیدوارد سەعید ” وەک ڕەخنەگرێکى پۆستمۆدێرنى ئەمریکى ، بکەینە گەواهى ئەوەى لایوایە ، ڕۆژهەڵات کتومت کردەى ڕۆژئاوایە . پێش ئەوەى لەم جەنگە و کەوالیسەکانى پشتى قسەبکەین ، دەکرێت هەوڵە سەرەتاییەکان بۆ کاڵکردنەوەى ڕێبازى بیروباوەڕو سیستەمەکان ، بۆ ململانێی ئایدۆلۆژیاکان ( ئیسلامى- سۆشیالیزم –لیبراڵیزم ) دیاری بکەین .. ئێستاش ئەو پرسیارە نەمردووە ، ئایا تاوانى بیرۆکەى مارکسیزم بوو ، سۆڤیەت ڕوخا ، یاخود هەڵە لەجێبەجێکردنى بەرنامەکەدا بوو ؟ بۆ ئیسلامیش بەهەمان شێوە .لەو ئەڵمانیایەى کەمارکسى بەزیندوێتى قبوڵ نەبوو ، ئێستا کتێبەکانى پڕفرۆشترینن ، ئایا مارکس خراپى ووت کە ئابوریی تەواوى جەستەى کۆمەڵگەیە ؟. ئەوەتا بیرى لیبراڵیزم وەک مشک بەربۆتەوە گیان مرۆڤەکان .” ماکس وێبەر ” سیستەمى سەرمایەداریی بە ( قەفەزیی پۆڵاین- Iron cage) بۆ مرۆڤەکان وەسف ئەکا ، لەژێر ناونیشانى ڕاشناڵیزم و ئازادییەکى وەهمیدا .\nتامرۆڤ بونى هەبێت ، جەنگ بەردەوامە ، مرۆڤەکان بەردەوام لەململانێدان ، یەکێکیان بۆمانەوە لەفۆڕمى خۆیدا، ئەویتر بۆ بازدان و فراوانخوازیی . لەدواى دروستبونى نەتەوەیەکگرتوەکان ( بۆ پارێزگاریکردن لەئاشتى و ئاسایشى جیهانى ) دەیان جەنگ لەلایەن زلهێزانەوە ڕویانداوە ، کێ بەرى پێگرتون .؟. لەگەڵ ئەوەى دیموکراسییەت باشترین شێوەى حوکمڕانییە ، کەڕاست و چەپ لەسەرى کۆکن ، بەعەیب و عارەکانییەوە . هیچ کاتێک ئەمریکاو ئینگلیزەکان خوازیارى دیموکراسیەتێکى هەقیقى نەبون بۆ زۆنەکانى دەرەوەى خۆیان ، لەستراتیژى هەرە گرنگى خۆرئاوا بەرخۆرکردنى خۆرهەڵات و مانەوەیانە لە خۆخۆری و خۆکوژیدا . لەساڵى (1947) ەوە ئەم بەرنامەیە لەڕۆژهەڵات کارئەکات . بەجۆرێک تەنها لەماوەى (1947-1952) دا ، ئەم ڕوداوانە بەمەبەستى ئیختراقکردنى تەواوى ڕۆژهەڵات و پێکەوە سەرقاڵکردنیان ڕوویانداوە : لەساڵى (1947) پرەنسیپى (ترومان) وەک یەکەم هەڕەشەیەک لەدوژمنەکانى ئەمریکا کەوتە کار . هەر لەساڵى (1947) دا ڕاگەیاندنى پلانى (مارشاڵ) وەک ناوکى جیهانگیریی ، بۆ ئاوەدانکردنەوەى ئەوروپاى دواى جەنگ ، لەساڵى (1948) لەدایکبونى دەوڵەتى ئیسرائیل .. قۆناغى دواى ئەمە دەستەمۆکردنیان بوو ، لەڕێگەى کودەتاوە ، لە ساڵى (1949) کودەتاى حوسنى زەعیم لەسوریا ، لەساڵى (1952) کودەتا لەئێران بەدەستى دەزگاى هەواڵگریی ئەمریکى بەسەر (موحەمەد موسەدەق) ى ئێراندا ، کەبەدەنگى خۆشى هاتبوە سەرکورسى . لەهەمان ساڵ کودەتاى ” جەماڵ عەبدولناسر” لەمیسر .. ئەوسا کودەتا لەیەمەن ، تا ئەگاتە کودەتاى (14ى تەمموز1958) لەعێراق . لەم کاتانەدا سەربازەکانى بەریتانیاو ئەمریکا بە فڕۆکە لەنێوان سوریاو عێراق دائەبەزن ، بۆ پشتیوانى لەکودەتا .\nبۆ ئێستاش کەس نازانێت ، کێ ناوى مەرگەساتێکى وا بەردەوامى ناوە (بەهارى عەرەبى) . کڵپەى ئاگرەکە ، تەشەنەى کردووە بۆ شەڕێکى مەزهەبى لە عێراقێک کە لەوەتەى هەیە ، داهێنانى تیائەکرێت لەشێوازى کوشتنى مرۆڤدا ، سوڕێکى ترى وەحشەت و تێک بەردان لە ڕۆژهەڵات دەست پێدەکاتەوە ، لایەکیان بەرگریی لەهیلالى شیعى دەکات ، لایەکى دی دەیەوێت هیلالەکە بکات بە (2) کەرتەوە . تا بەجۆرێک ئەم ناوچەیە خەڵتانى خوێن بێت ،هەموو مرۆڤێک خۆى بیروباوەڕى ئیسلامى تاوانبار بکات ، لەجەنگ و تێک بەردان و داخران . بگرە ئەوەش بهێنێتە پێش چاو لەمێژووى حوکمڕانى خەلافەتە یەکلەدواى یەکەکانى ئیسلامەوە تائەمڕۆکە،ڕۆژێکى بێ جەنگ و کوشتار بەڕێ نەکردووە .\nسێهەم : داعش ئەیەوێت چى بکات ؟\nجیاوازی هەیە لەنێوان پاڵپشتى کردنى تیرۆر لەعێراق ، لەگەڵ هاوردەکردنى تیرۆر بۆ عێراق . ئەگەر ڕاى گشتى و لایەنە ناوچەییەکان ، زووتر درکیان بەمەترسییەکانى داعش نەکردبێت ، ئەکرێت ئێستا کێ بە پاڵپشتى ئەم گروپە عەرەبییە شۆڤێنییە – ئیسلامییە توندڕەوە بزانن ؟. تورکیاو نوجەیفییەکى ڕاکردوو؟ مالکى و ئێران ؟. پێدەچێت بۆچون و بەرنامەى ( دەوڵەتى ئیسلامى لەعێراق و شام – داعش) لە دواى کوشتنى ( زەرقاوى) گەڵاڵە بوبێت لە عێراق . بەو پێیەى لادانێک هەیە لە فەرمانەکانى قاعیدە . بەگشتى لەسیفەتە جیاوازەکانى ” داعش” ئەوەیە : مەکەزیەتێکى بەهێزو ڕێکخستنێکى بەرفراوانیان لەمەرکەزیەتدا هەیە . توندڕەوتریشن . هەروەها لە ژێر فەرمان و زەعامەتى (زەواهیرى) دەرچوونە و ” ئەبوبەکرى بەغدادى ” سەرکردەیانە . داعش لە (15/12/2013) بەتەنها (6) کەسی چەکدارەوە ، بە هێرشێکى بەرنامە بۆداڕێژراوەوە ، پەلامارى ( دەزگاى هەواڵگریی عێراق ) یان لەکەرکوک داو، بۆ کاتژمێرێکیش دەستى یان بەسەرداگرت . دواى نزیکەى (15) کاتژمێر شەڕ،سوتانى بینای (جەواهیر مۆڵ) ئەوسا کۆتایی پێهات . ئەم هێرشە بۆ سەر ئەو دەزگایە ئاماژە بوو ، بەوەى هەرکات بیانەوێ لەمێشکى کەرکوک ، وە لەمێشکى حکومەتى عێراقى ئەدەن . ئەکرێت ، (3) دینگە وەک خاسیەت و لەسەرپێ وەستانى ” داعش” دیاریبکەین :\nیەکەم: پیشتگیریی و ئاڕاستەکردنیان لەلایەن وڵاتانى ئیقلیمییەوە .\nدووەم : ژینگەو زەمینەى عێراق هەرخۆى لەبارە ، بۆئەوەى ئەم هێزە توندڕەوە تیایدا گەشەبکات و باڵى بەسەردابکێشێت .\nسێهەم : تەکتیک و مەشق و شێوازى پەلاماردان و جۆرى چەکەکانیان و ئەندامەکانیان ، هەروەها لینکەکانى پەیوەندییان جیاوازترو بەهێزترە ، لەهەموو گروپەکانى تر .\nبەپێی ڕاپۆرتێک لەکۆتا ڕۆژەکانى (2013) لەلایەن سەرکردەى ڕێکخستنەکانى قاعیدە لەمیسر ” عاسى بن ابى بکر” ـەوە ، بۆ بەرپرسی ڕێکخستنەکانى داعش ” ئەبوبەکرى بەغدادى ” نێرراواوە ، دەردەکەوێت هەواڵگریی عەسکەریی داعش لە عێراقەو ، تیایدا داواى هاوکارییان لێ دەکات ، بۆ ڕووبەڕووبونەوەى هێزە ئەمنییەکانى میسر !. ئەمە لەلایەک بەڵگەى هێڵى سووننى بونى داعشەو، لەلایەکى دیش وێڕاى لەخەت دەرچون ، هاوسۆزییانە لەگەڵ قاعیدە.. پرسیارێک کەلاى خەڵک باوە ، ئەگەر داعش سوننەیە ، بۆچى نوجەیفى ڕائەکات ؟. بۆچى سەرقونسوڵى تورکیا ئەڕفێنن ؟. هەڵبەت سووننەکانیش لەناو خۆیاندا دوو بەشن ، بێجگە لەوانەى عەرەبى شۆڤێنى ئیسلامین ، هەندێک سەرکردەشیان چەپ و عیلمانین .. دەکرێت ئەمە بەشێکى تاریکاندن و ئاڵۆزاندن بێت ، تورکیایەک بەقەد قوبرس چاوى لە موسڵەو ئاگاى لێیەتى ، پێشتر موسڵ یەکێک بووە لەویلایەتەکانى دەوڵەتى عوسمانى ، تۆ بڵێی قونسوڵەکەى ئەوەندە بێئاگا بوبێت ، لەگرتنى موسڵ لەلایەن داعشەوە ؟. گوایە ئەم هەموو زانیاریانە لەکوێى عێراقەوە دەگاتە تورکیا ؟. دەرکەوتنى داعش بەئامرازە هاوچەرخەکان سەرەتاى ، غوبنێکە لەهەزارەى سێهەم و سەدەى بیستو یەکدا ، کە پرسیار لەسەر ناوەکەى ؟ ئامانجەکەى ؟ چەکەکەى ؟ نەخشەکەى ؟. مەشقەکەى ؟ فرە ڕەهەندییەکەى ؟ پاڵپشتى یەکەى ؟.ئامرازەکانیان ؟ بکرێت .\nچوارەم : کورد و جەنگى داعش و دابەشبون .\nفۆکس لەسەر (3) کەسایەتى کاریگەریی سووننى دەکەین ( ڕەغدى کچى سەددام حوسەین ، عەززەد دوورى ، خەمیس خەنجەر ). کە (9) ساڵە ئیدارەى شەڕو گروپە تیرۆریستیەکان بە تەکبیری ئەمان لەئەردەنەوە ئاڕاستە ئەکرێن . مانەوەى ” دوورى ” بۆئێستاکەو جرت و فرتەکانى ڕابردووى جێگەى گومانى زۆرن ، دەیان گرتەو ئاماژەى گرنگ بۆسەلماندنى ئەمە هەیە . ” خەمیس خەنجەر ” بەیاساى تیرۆر (م/4) لەبەغدا فەرمانى گرتنى هەیە ، پەیوەندییەکى بازرگانى گەورەى لەگەڵ میرەکانى قەتەر هەیە ، کاتى خۆى (700) ملیۆن دۆلارى ” عودە” ى ڕفاند ، دواتر بانگى کردەوەو پێکهاتنەوە ، هەندێک واى بۆئەچن مێردى ” ڕەغد ” بێت و خواستبێتى ، وەک کاراکتەرێکى دیبلۆماسییەو ، لەپشت ڕووداوەکانەوە دەرناکەوێت ، بازرگانى جگەرەى ئەسپین و غەمدانە لەعێراق ، دەستى گرت بەسەر بانکى (اتحاد) دا ، خاوەنى ( مەرکەزیی عێراقییە بۆ دیراساتى ستراتیجى !!).لەتورکیا دائەنیشێت ، چەندین پێگەى ئەلیکترۆنى لەعێراق کردۆتەوە ، چەندجارێک کوتلە سوننى یەکانى بەهاوکارى تورکیا داوەتکردووە بۆ ئەستەمبوڵ تا یەکیان بخات ، دیسکاونتى ئەو نەوتەى کە بەتانکەر ڕەوانەى تورکیا دەکرا، بۆ ئەم بووە ، لەماوەى ڕۆژانى (4/4/2014-8/4/2014) لەهەولێر بووە ، ڕونتریش پارتى دیموکراتى کوردوستان ئیدارەى ئەم گەمەیە ئەدات ، دوور نییە ڕێککەوتنى (3) قۆڵى لەنێوان ئەم بەرانەدا نەبوبێت ، تا دواجار پارتى بەتەکتیک گەمەکە لەڕێگەى تێوەگلانى شیعەو سووننەوە لەشەڕ، ئەم یارییە بباتەوە . ئاڵۆزیی ئەم لێکدانەوەیە ، ئەوەیە بەلایەک ” مالیکى” سەرکەوتوبووە لە گرێبەستى کڕینى (36) فڕۆکەى (F16) لەگەڵ ئەمریکا ، لەهەمان کاتدا هەرێمى کوردوستان (پارتى) گرێبەستى (50) ساڵى هەناردەى نەوتى لەگەڵ تورکیا ئیمزاکردووە . هەرچەندە وەزارەتى دەرەوەى ئەمریکا، ڕایگەیاند : ئەمریکا لەسیاسەتى نەوتیدا ، بێلایەنە (شوێن بەرژەوەندیی خۆى کەوتووە) . بەهەڕەشەکانى ” فەلاح مستەفا ” دا لە ئەمریکا ، دەرئەکەوێت کورد سەرکەوتوو نەبووە لەڕازیکردنى ئەمریکا .\nسەرئەنجام : ئایندەى دۆزى کورد\nیەکەم : ئەمریکا لەگەڵ هەنگاونان نییە بۆ دیموکراسییەت لەناوچەکەدا ، ئەمەش ماناى وانییە ئەم (2) حزبە لەمە پتر هاوڵاتییەکانى خۆیان بچەوسَێننەوەو ، تاک ئامادە نەکەن بۆ ئایندە .\nدووەم : بەردەوام بێلایەنى خۆى لەجەنگى مەزهەبیدا دووپات بکاتەوە .\nسێهەم : ڕێککەوتنێک ، لێک تێگەیشتنێک لەنێوان ( پارتى ، یەکێتى ، پەیەدە ) تەنها لەئاستى مەرکەزیی بڕیاردا هەبێت ، ئەو جەمسەرگیرییە ئیقلیمیەى لەنێوان هێزە کوردییەکاندا دروست بووە ، لەسەر حیسابى پرسە نیشتمانییەکان و گیانى هاوڵاتیانى کورد نەبێت . چونکە هیچ نەبێت داعش توانى سەهۆڵبەندانى بەردەم کورد بتوێنێتەوە ، ترسى کورد بشکێنێت ، ئەوەتا ستراتیژیترین شارى عێراقى گرت نە ئێران وعێراق نەتورکیاو ئەمریکاش ، قسەیەکى ئەوتۆیان نەکرد .. دەبێت کورد لەچى بترسێت کە نزیکەى (ملیۆنێک) کورد زبان لەناوچە داگیرکراوەکاندا ، لەو بارە خراپەى ژیاندا ، هاوارئەکەن ” بژى کورد ، بژى پێشمەرگە “. داعش هیچى بۆ کورد نەکردبێت ، دەیان جەنەڕاڵى بەلوتشکاویی هێنایە کوردوستان ، لەچوار بەش سێ بەشى سووننەى ڕەوانەى کوردوستان کرد ، کەدەیان ساڵە گرفتى خاکى هەیە لەگەڵیان ، دەکرێت کورد ئەگەر ئێستا بەفەرمى ئیمزاى چوونى پێشمەرگەیان بۆ دواخاڵەکانى کوردوستان پێ ناکات ، کەسبەینێ لەناو ئەگەرەکانى سیاسەتدا بەهێزبونەوە چى دەڵێت ؟ .\nچوارەم : ئایندەى دۆزى کورد بەپلەى ئیمتیاز پارتى دیموکراتى کوردوستان لێی ئاگادارە . ئایا ئەم جەنگە بە تاکتیک و بەڕێککەوتن بووە ؟.\nپێنجەم : ئێران و تورکیا ، جەنگى خۆیان بە قووڵتر هێناوەتە ناوچەکە ، شەڕى یەک بەرەیی هەموو هێزە کوردییەکان لەبەرامبەر ئەم بەرانەدا ، ناکاتە پاراستن و یەکڕیزیی ماڵى کورد ، ئەوە گرنگە بەدەستێک لەناو بەرژەوەندییە نێو-دەوڵەتییەکاندا بەدواى کۆنتاکتدا بگەڕێین ، بەدەستێکیش تەکبیرى بێدەنگ لەناوەوە .\nشەشەم : داعش ناتوانێت ئامانجەکانى بپێکێت ، کە گرنگترینیان هاتنە ناو کوردوستان و چوونە بۆ ناوچە سووننییەکانى ئێران .


رێکوزیاو وارانی هیوایە پەێ وەرنیشتوو هۆرامانی . – Horam\nآگوست 20, 2021 آگوست 20, 2021 ZComment(0)\nربکوزیا وارانی پسۆ یۆ جە رێکوزیا مەدەنیەکا هۆرامانی جە دوە ساڵی ویەردە جە بەشە جیاوازەکا پسۆ زوان و فەرهەنگ ، ژیوگە و رێکوستەو ژەنا بە جیاوازتەر جە رێکوزیاکا تەری خەبات و وێش رێکوستەن . یۆ جە خاڵە مۆهێمەکا رێکوزیاو وارانی باور بە وێ بیەی و وێبەخشی ئەنداما ئی رێکوزیاینە . جە دما چالاکی رێکوزیاو وارانی پەی گەشەپنەدای و پێوەرەژیوای هەڵمەتو پاککەردەیۆ سەرچەمە، دەرە، هامنەهەوار و سەیرانگاو زەڵم-ی ڕێکوزیا. جە هەڵمەتەکەنە گەنجێ وێبەخشێ دەگایەکانو (زەڵم)ی و (ئەحمەدئاوا)ی بەشدارێ بیێ و جە سەرچەوە تا دەرە و کۆجیێ و گوزەرەکێ هامنەهەواری و سەیرانگاکەیشان جە شەخەڵی و خاشاکی و ئەوامەنێ گەشتیارەکان پاکێ کەردێوە.


له ئامانه‌تی ئاشتیدا بن   15/7/2017\nجه‌نگیز چاندار به‌سه‌رهاتێكی خۆی ده‌گێڕێته‌وه\nساڵی 1995 بوو، له وان-ه‌وه به‌ره‌و ئه‌خلات به‌ڕێكه‌وتین، له تاتوان وه‌ستاین، كه‌سێك له شه‌قامه‌كه ئێمه‌ی ناسییه‌وه‌و به‌ره‌و پیرمان هات. كه‌سێكی ته‌مه‌ن مام ناوه‌ند و جل و به‌رگێكی جوانی له‌به‌ردا بوو. ئه‌و كه‌سه زنجیره شاخه به‌رزه‌كانی تاتوانی پیشانداین و وتی»ئه‌گه‌ر بێت و ده‌وڵه‌ت مافی خوێندن به‌زمان دایك به‌ئێمه نه‌دات، ئه‌وا به‌م ته‌مه‌نه‌وه ده‌چمه شاخ».\nئه‌و پیاوه وتیشی «له‌وانه‌یه مناڵه‌كه‌ی خۆم بۆ خوێندنگه‌یه‌كی كوردی نه‌نێرم، ته‌نانه‌ت بۆ خوێندنگه‌یه‌كی توركیشی نه‌نێرم، به‌ڵكو بۆ خوێندنگه‌یه‌كی بنێرم كه به‌زمانی ئینگلیزی په‌روه‌رده بكات. به‌ڵام خوێندن به‌زمانی دایك، به‌مافی خۆمی ده‌زانم. دواتر ئایا ئه‌و مافه به‌كارده‌هێنم یان نا، ئه‌وه‌یان په‌یوه‌ندی به‌خۆمه‌وه هه‌یه. مافی خوێندن به‌زمانی دایك، مافێكه وه‌ك نان و ئاو پێویسته بۆ مرۆڤ. مه‌سه‌له‌یه‌كه گفتوگۆ له‌خۆ هه‌ڵناگرێت. ته‌نانه‌ت له‌و رووه‌وه مه‌سه‌له‌یه‌كی سیاسی نییه بگره ئه‌خلاقییه».\nبه‌ڵی راسته. له‌مڕۆدا ئه‌گه‌ر ده‌وڵه‌ت پێناسی كورد بناسێت، ده‌شبێت زمانی كوردی بناسێنێت. تاكو زمان نه‌ناسێنیت، ئه‌وا ناكرێ بڵێی من پێناسی كورده‌كان ده‌ناسم. ئه‌و كات ده‌بێته هه‌ڵخڵه‌تاندن.\nبۆ ناسینی زمانێكیش مه‌رجه هه‌موو رێگرییه‌كانی به‌رده‌م ئه‌و زمانه لاببرێت. هه‌ر كه‌س و لایه‌نێك كه ئیدعای ئه‌وه ده‌كات كه كورده‌كان هاوڵاتی پله یه‌كن له توركیا، ئه‌وا پێویسته سه‌ره‌تا هه‌موو رێگرییه‌كانی به‌رده‌م زمانی كوردی لاببات. كورده‌كان به‌و شێوه‌یه ده‌بنه هاوڵاتی یه‌كسانی له توركیا.\nئه‌و ده‌ستوره‌ی له كوده‌تاكه‌ی 12 ی ئه‌یلولی 1980 هه‌مواركرایه‌وه، ئاماژه به‌وه ده‌كات جگه له زمانی توركی هیچ زمانێكیتر له پڕۆسه‌ی په‌روه‌رده و خوێندندا به‌كار نایه‌ت. بۆ ناساندنی زمانی كوردی جگه له گۆڕینی ئه‌و مادده‌یه‌ی ده‌ستور هیچ رێگه‌چاره‌یه‌كیتر نییه. بۆ ئه‌وه‌ی كورده‌كان ببنه هاوڵاتی یه‌كسان و پله یه‌ك له توركیا درگای ئه‌و كاره به‌مه ده‌كرێته‌وه.\nواز له خوێندن به‌زمانی دایك بۆ كورد بهێنه، تائێستا له توركیا چه‌ندین یاسا هه‌یه كه به‌كارهێنانی زمانی كوردی بۆ كورده‌كان قه‌ده‌غه ده‌كات و رێگره له‌وه‌ی زمانی خۆیان له‌بواره جیاجیاكاندا به‌كاربهێنن! نمونه زۆره له‌و باره‌یه‌وه.\nله شوباتی 2009، ئه‌حمه‌د تورك سه‌رۆكی ده‌ته‌په، له كۆبونه‌وه‌ی پارته‌كه‌یدا له پارله‌مان، به‌زمانی كوردی وتاری پێشكه‌ش كرد. به‌مه قیامه‌ت رووینه‌دا و زۆریش ئاسایی بوو، به‌ڵام له تشرینی دووه‌می 1991، كاتێ خاتوو له‌یلا زانا له پارله‌مانی توركیا سوێندی یاسایی به زمانی كوردی خوارد، قیامه‌ت روویدا! گشت سیاسییه‌كانی توركیا روبه‌ڕووی بونه‌وه. له‌پێش ساڵانی 1980، له حكومه‌ته‌كه‌ی بولانت ئه‌جه‌ویت، كاتێ شه‌رافه‌ددین ئه‌لچی وه‌ك كوردێك وه‌زیر بوو. له كورسی پارله‌مان وتی «به‌ڵێ من كوردم». قیامه‌ت رویدا و گرژی سیاسی لێكه‌وته‌وه. ئه‌لچی له هه‌ڵبژاردنی 12 ی حوزه‌یرانی 2011 به پارله‌مانتاری به‌ده‌په هه‌ڵبژێردرایه‌وه‌و له كوده‌تاكه‌ی 12 ی ئه‌یلولی 1980 وه‌ك سیاسه‌تكارێكی كورد زیندانی كرابوو.\nساڵ هات و رۆشت، هه‌ندێ گۆڕانكاری ئیجابی هاته‌ئاراوه. ئێستا كه‌ناڵێكی فه‌رمی ده‌وڵه‌ت (ته‌ره‌ته 6) هه‌یه، كه 24 كاتژمێر په‌خشی كوردی ده‌كات. ته‌نانه‌ت له‌كاتی مه‌راسیمی كرانه‌وه‌ی ته‌ره‌ته كوردی، ئه‌ردۆغان وه‌ك سه‌رۆكوه‌زیران به كوردی قسه‌ی كرد! باشه له‌مڕۆدا رێگریی و قه‌ده‌غه‌كانی سه‌ر زمانی كوردی كۆتایی پێهاتووه؟ نه‌خێر كۆتایی پێنه‌هاتووه. توركیا به‌رده‌وامه له رێگریی و قه‌ده‌غه‌كردنی زمانی كوردی. ئه‌مه‌ش وه‌ك نمونه‌یه‌ك لێره‌دا ئاماژه‌ی پێده‌ده‌م:\nسێ منداڵ له ئامه‌ده‌وه بۆ ئه‌مریكا بانگهێشت كرابوون به‌مه‌به‌ستی به‌شداریی كردنیان له كێبڕكێیه‌ك كه به هه‌شت زمان گۆرانی بچڕن. له‌وێ گۆرانی ئه‌ی ره‌قیبیان وته‌وه، كه له‌ساڵی 1940 نوسراوه‌ته‌وه. له‌به‌ر ئه‌و گۆرانییه، توركیا به‌پاساوی پڕوپاگانده بۆ تیرۆر بۆ هه‌ر یه‌كیان سزای پێنج ساڵ زیندانی بۆ بڕانه‌وه!\nله بۆنه‌ی نه‌ورۆزدا، یه‌ك له دروشمه‌كانی ده‌ته‌په له‌سه‌ر لافیته‌یه‌ك به كوردی نوسیبویان «ئیتر به‌سه». هاوكات به زمانی ئینگلیزی و ئیسپانیش نوسرا بوو. به بڕیاری دادگای ئامه‌د ئه‌و نوسینانه كۆكرایه‌وه و رێگه نه‌درا به‌كاربهێنرێت له بۆنه‌كه‌دا.\nنمونه‌ی هه‌ندێ له‌و دۆسییه یاساییانه‌ی كه دادگا تۆماركراوه له‌سه‌ر ئه‌و كه‌سانه‌ی زمانی كوردییان به‌كارهێناوه به‌م شێوه‌یه بووه:\nله به‌ندیخانه له‌گه‌ڵ دایكی به كوردی قسه‌ی كردووه.\nله سه‌ر شه‌قام به ته‌له‌فۆن به كوردی قسه‌ی كردووه.\nبه كوردی له بانگه‌شه‌ی هه‌ڵبژاردندا قسه‌ی كردووه.\nبه كوردی جه‌ژنه پیرۆزه‌ی كردووه.\nله دادگا به كوردی قسه‌ی كردووه.\nله سه‌ر گۆڕه‌كه‌ی به كوردی نوسراوه فاتیحه.\nبه‌كارهێنانی پیته‌كانی Q,W,X له ناوی كه‌سه‌كان\nبه كوردی داوای ئاوی كردووه یان سڵاوی كردووه\nله‌لایه‌كیتره‌وه سه‌باره‌ت به ده‌ستگیركراوانی دۆسیه‌ی كه‌جه‌كه، رێگه‌نه‌ده‌درا له دادگا به كوردی لێدوانیان لێوه‌ربگیرێت. توركیا له دامه‌زراندنی ده‌وڵه‌تی كۆمارییه‌وه، هه‌میشه روبه‌ڕووی زمانی كوردی بۆته‌وه هه‌موو رێگریی و فشارێكی به‌كارهێناوه، بنه‌ماكانی مافی مرۆڤی له‌پێ ناوه و قێزه‌وه‌ندترین پێشێلكاری كردووه. رۆژێك دێت و له‌م وڵاته ئیتر له‌وه تێده‌گه‌ن كه چه‌ند شتێكی وه‌حشیگه‌رییه‌ته كه هه‌وڵ بده‌یت زمانی دایكی نه‌ته‌وه‌یه‌ك له‌ناوبه‌ریت و له‌دژی به‌كارهێنانی بوه‌ستیته‌وه. گوناحه بۆ ئه‌و ئازارانه‌ی له‌و باره‌یه‌وه چێژراون. ئه‌گه‌ر سه‌یر بكه‌ن له هاوسنوری وڵاتی توركیا كورده‌كان ده‌ژین، هه‌رێمی كوردستانی عیراق هاوسنوری توركیایه. ماوه‌ی زیاتر له 20 ساڵه له‌و هه‌رێمه خوێندنگه و زانكۆ و میدیاكانی هه‌مووی به كوردی یه. به كوردی ده‌خوێنن. پارله‌مانیان هه‌یه. حكومه‌تیان هه‌یه. شاره‌وانییان هه‌یه. پۆلیس و هێزی سه‌ربازییان هه‌یه. نه‌وتیان هه‌یه. ئایا ده‌زانن كه كورده‌كانی عیراق، سنوریان به رۆژهه‌ڵاتی توركیا واته به كورده‌كانی توركیاوه هه‌یه؟ نازانم بۆ ئێوه، به‌ڵام كورده‌كانی توركیا زۆر به‌باشی درك به‌وه ده‌كه‌ن و به شانازییه‌وه ده‌ڕواننه هه‌رێمی كوردستان. جێی داخه له‌م وڵاته‌دا پێشێلكردنی دیموكراسی و مافی مرۆڤ درێژه‌ی هه‌یه، به‌پاساوی ئه‌وه‌ی كورده‌كان ده‌یانه‌وێت وڵات دابه‌ش بكه‌ن!\nراپۆرتی فه‌وزی چه‌قماك، سه‌رۆكی فه‌رمانده‌ی گشتی سوپا، بۆ حكومه‌ت: «به‌قسه‌ی خۆش ناتوانن ده‌رسیمییه‌كان به‌ده‌ستبهێنین!»\nجه‌مال گورسه‌ل، سه‌رۆكی فه‌رمانده‌ی گشتی سوپا و رابه‌ری كوده‌تاكه‌ی 27 ی مایس له ئامه‌د ده‌ڵێت «ئه‌وه‌ی بڵێت من كوردم، تف له‌ناوچه‌وانی ده‌كه‌م».\nكه‌نعان ئیڤره‌ن، سه‌رۆكی فه‌رمانده‌ی گشتیی سوپا و رابه‌ری كوده‌تاكه‌ی 12 ی ئه‌یلول، به‌كارهێنان و هه‌موو جۆره قسه‌كردنێك به‌زمانی كوردی قه‌ده‌غه ده‌كات و یاسای تایبه‌تی بۆ ده‌رده‌كات.\nیه‌شار بیوك ئانت، سه‌رۆكی فه‌رمانده‌ی گشتی توركیا، له شه‌وی 27 ی نیسان راگه‌یه‌نراوێت له سایتی فه‌رمانده‌ی گشتیی سوپا به‌م جۆره بڵاوده‌كاته‌وه:\n« مسته‌فا كه‌مال ئه‌تاتورك دامه‌زرێنه‌ری ده‌وڵه‌تی تورك، ده‌ڵێت «چه‌ند به‌خته‌وه‌ریت كه توركیت» ئه‌وه‌ی له‌به‌رامبه‌ر ئه‌م تێڕوانینه بوه‌ستێته‌وه، ئه‌وا به دوژمنی ده‌وڵه‌تی كۆماری توركیا هه‌ژمار ده‌كرێت».\nله‌سه‌رده‌می بیوك ئانت بوو كه هه‌وڵێك درا بۆئه‌وه‌ی كوده‌تایه‌ك به‌سه‌ر حكومه‌ته‌كه‌ی ئه‌ردۆغان دا بكرێت، به‌ڵام هه‌وڵه‌كه تێكشكا به‌وه‌ی ئه‌ردۆغان له‌دژی وه‌ستایه‌وه‌و توانی له‌سه‌ر پێی خۆی هه‌ڵوێستی توند به‌رامبه‌ر سوپا وه‌ربگرێت. ئه‌مه یه‌كه‌مجار بوو له‌مێژووی توركیا رووبدات. ئه‌ردۆغان ملكه‌چی داواكانی سوپا نه‌بوو، به‌مه‌ش ده‌ستپێكی به‌ره‌و لاوازی پێگه‌ی رژێمی سوپا له توركیا داده‌نرێت، بۆ یه‌كه‌مجار حكومه‌تێكی سڤیل سنوری بۆ سوپا دانا، كه ده‌ستوه‌ردان له حقوق و دیموكراسییه‌وه وه‌رنه‌دات.\nله‌پاش ئه‌وه‌ی له 22ی ته‌موزی 2007، عه‌بدوڵا گول له‌لایه‌ن پارته‌كه‌یه‌وه به سه‌رۆككۆمار هه‌ڵبژێردرا، له پارله‌مان زۆرینه‌ی ده‌نگی به‌ده‌ستهێنا، بوه یه‌كه‌م سه‌رۆككۆماری مه‌ده‌نی توركیا، سوپا پیلانی ئه‌وه‌ی هه‌بوو كه گول له چانقایا لاببات. به‌نده وه‌ك رۆژنامه‌نوسێك به‌ته‌واوی له‌دژی ئه‌و هه‌وڵه كوده‌تایه وه‌ستامه‌وه‌و پشتیوانیم له ئه‌ردۆغان كرد، به‌وه‌ی له‌به‌رامبه‌ر سوپا وه‌ستایه‌وه‌و ملكه‌چی داواكارییه‌كانی ئه‌وان نه‌بووه. به‌مه‌ش توركیا هه‌نگاوه‌كانی به‌ره‌و ده‌سه‌ڵاتێكی مه‌ده‌نی و دیموكراسی خێراتر ده‌كرد. له‌به‌ر ئه‌وه‌ی پرسێكی خوێناوی له توركیا وه‌ك پرسی كورد بونی هه‌یه و چاره‌سه‌ر كردنیشی به‌ڕێگه‌ی مه‌ده‌نی و سیاسی و دیموكراسییه‌وه ده‌بێت. بۆیه روبه‌ڕووبونه‌وه‌ی ئه‌ردۆغان له‌به‌رامبه‌ر رژێمی سوپا گرنگ بوو.\nله مایسی 2010 كتێبێكم به ناوی «پرسی سوپا له توركیا» چاپ كرا، زۆر به‌وردی ئاماژه‌م به شكستی ئه‌و هه‌وڵه كوده‌تایه كردووه‌و باسم له گرنگی كاڵبونه‌وه‌ی ده‌سه‌ڵاتی سه‌ربازیش كردووه.\nكاتێ ئه‌ردۆغان له‌دژی سوپا وه‌ستایه‌وه و توانی به‌رپه‌چی ئه‌و كوده‌تایه بداته‌وه، كورده‌كان زیاتر هاوسۆزییان بۆ ئه‌ردۆغان نیشان دا. هه‌ر بۆ زانینی تێڕوانینی كورده‌كان له‌سه‌ر ئه‌مه، به‌ره‌و هه‌رێمه‌كانی رۆژهه‌ڵاتی توركیا به‌ڕێكه‌وتم.\nشرناك، 5 ی ته‌موزی 2007\nله‌م هه‌رێمه‌دا هه‌موو كه‌س چیرۆكێكی ناخ هه‌ژێنی هه‌یه. له قه‌زای ئیدل، له چێشتخانه‌یه‌ك نانم خوارد، ناوی دیوان-ی لێنرابوو. خاوه‌نه‌كه‌ی ناوی یوسف وه‌سیكه و ده‌ڵێت «نانكم زۆر خۆش ده‌وێت چێشتخانه‌كه‌شم به‌ناوی نه‌نكمه‌وه ناو ناوه».\nده‌شڵێت «ماوه‌ی 12 ساڵ زیندان كرام، ئه‌وه‌تا كوڕه‌كه‌م لێره ئیشم له‌گه‌ڵ ده‌كات ئه‌ویش 6 ساڵ زیندان بووه. مه‌زڵوم 1 ساڵ له‌زیندان مایه‌وه. ئێستا له ئه‌ده‌نه ده‌خوێنێت. ره‌مه‌زانی كوڕه گه‌وره‌م له‌سه‌ر كاشێره‌كه‌یه. له‌ناو جه‌هه‌په و سه‌هه‌په دا سیاسه‌تمان كردووه، هیچ كاردانه‌وه‌یه‌كی ئیجابی نه‌بوو. ئێستا پشتیوانی له ده‌ته‌په ده‌كه‌ین. كاتێ 15 ساڵان بووم، له‌لادێیه‌كی ئه‌ده‌نه شوانیم ده‌كرد، پیره‌ژنێك فێری یه‌كه‌م وشه‌ی توركی كردم. هه‌موو گه‌نجێتیم به‌خۆڕا چوو، له‌به‌رئه‌وه‌ی له‌زیندان بووم، كچه‌كانم له خوێندنگه دابڕان. زیانێكی زۆر له ماڵ و مناڵم كه‌وت. كه‌س ناتوانێ قه‌ره‌بووی ئه‌وانه‌مان بكاته‌وه».\nچاخانه‌ی نه‌وزاد له ئیدیل.\nله‌گه‌ڵ حه‌سیپ كه‌پڵان كاندیدی سه‌ربه‌خۆ گفتوگۆ ده‌كه‌ین. به‌یانییه‌كی زووه، چاو په‌نیر ده‌خۆین. حه‌سیپ كه‌پڵان خه‌ڵكی ئیدیله. له عه‌شیره‌تێكی ناسراوی ئێره‌یه. له زانكۆی ئه‌سته‌مبوڵ به‌شی یاسای ته‌واوكردووه‌و ساڵانێك له‌بواری مافی مرۆڤ پارێزه‌ری كردووه. له‌ماوه‌ی ساڵانی 1984 تاكو 1993 كه ره‌وشێكی گرژ له‌ئارادا هه‌بووه له‌ئیدیل، كاپڵان له‌گه‌ڵ ئۆرهان دۆغان له جزیره پارێزه‌رییان كردووه. كه‌سایه‌تییه‌كی ناسراو و خۆشه‌ویسته.\nحه‌سیپ كه‌پڵان پێی وایه له‌هه‌ڵبژاردنی پارله‌مانی له 22 ی ته‌موزی 2007 چاوه‌ڕێ ده‌كه‌ن پتر له 20 پارله‌مانتاری سه‌ربه‌خۆیان سه‌ربكه‌وێت. ده‌رباره‌ی په‌یامی ده‌ته‌په له‌ناوچه‌كه به‌م شێوه‌یه دوا: «ئه‌و په‌یامه‌ی به‌ئێمه دراوه زۆر روونه، گه‌لی كورد هاوار ده‌كات ده‌ڵێت ئیتر به‌سه با گه‌نجه‌كانمان نه‌بنه قوربانی، سه‌ربازه‌كانیش به‌هه‌ماشێوه. گه‌لی كورد ده‌ڵێن ئه‌وه‌ی ده‌نگی پێده‌ده‌ین، با هاواری ئێمه بباته پارله‌مان كه شه‌ڕ ناخوازین. گه‌له‌كه‌مان ده‌ڵێت با جه‌رگی هیچ دایكێكی كورد و تورك نه‌سوتێت له پارله‌مان په‌یامی ئێمه به‌و شێوه‌یه بڵێن «.\nجزیره، 6 ی ته‌موزی 2007\nله ته‌نیشت رووباری دیجله‌وه له ناو پاركی ئه‌تا تورك خه‌یمه‌ی پرسه‌ی ئۆرهان دۆغان، پارێزه‌ی مافی مافی مرۆڤ و پارله‌مانتاری پێشووی ده‌پ دانراوه. دۆغان 10 ساڵ و نیوی له‌زیندان به‌سه‌ر برد. له رۆژی سێیه‌می پرسه‌كه‌یدا، خه‌یمه‌كه جمه‌ی ده‌هات و زۆر قه‌ره‌باڵه‌خ بوو. مه‌راسیمێكی شایسته‌ی بۆ رێكخرابوو، خانه‌واده‌كه‌ی به جلی ره‌شه‌وه ریزیان به‌ستبوو. له‌نێوان دوو داردا نوسراوێك به‌م شێوه‌یه هه‌ڵواسرابوو « ئۆرهان دۆغان، شه‌هیدی رێگای ئازادی و دیموكراسی، له‌بیرت ناكه‌ین».\nبه‌ره‌به‌یانییه‌كی زوو، كه‌شێكی زۆر گه‌رم بوو، به كوردی شیعر بۆ ئۆرهان دۆغان ده‌خوێنرایه‌وه. بیرم له‌وه‌كرده‌وه كاتێ ته‌رمی سه‌ربازێكی تورك له رۆژئاوای توركیا بۆ خانه‌واده‌كه‌ی ده‌چێته‌وه، له‌گه‌ڵ پرسه‌یه‌ك له رۆژهه‌ڵاتی توركیا هه‌ردووكیان جیاوازییان چییه؟ هه‌ردوكیان مردنی كه‌سێكه. هه‌ردوولایان دایك و باوكیان هه‌یه. ئازاریان چه‌شتووه، بێگومان به‌راوردكردنی ئازاره‌كان شتێكی هه‌ڵه‌یه. هه‌ر كه‌سه و ئازاری خۆی هه‌یه، به‌ڵام هه‌ر كه‌س با به‌ته‌نیا بیر له ئازاری خۆی نه‌كاته‌وه. تاكو ئازاره‌كانمان هاوبه‌ش بكه‌ن ئه‌وه‌نده له رێگه‌ی ئاشتی نزیك ده‌بینه‌وه.\nحه‌سیپ كه‌پڵان ده‌ڵێت: «ده‌زانن كێ به‌ره‌و پیرمان دێت؟ موختاری یه‌شیل یورت عه‌بدول ره‌حمان موشتاق». ئه‌و منی ناسییه‌وه‌و ئه‌ملاو ئه‌ولای ماچ كردم.\nله‌پرسه‌كه هه‌ر یه‌ك له خه‌تیب دیجله، له‌یلا زانا، سه‌لیم سه‌داق دانیشتوون، هه‌موویان له‌گه‌ڵ ئۆرهان دۆغان پارله‌مانتاری دێپ بوون و زیندانی كرابوون. ئۆرهان دۆغان له 2ی مارتی 1994 كاتێ پارێزبه‌ندی پارله‌مانی لێسه‌نرایه‌وه، له‌ناو پارله‌مانی توركیا ئه‌م وته‌یه‌ی پێشكه‌ش كرد: «هاوڕێیانی به‌ڕێز، ساڵانێكی زۆره پرسی كورد له‌م وڵاته هه‌وڵدراوه له‌ڕێگه‌ی شه‌ڕه‌وه چاره‌سه‌ری بۆ بكرێت، به‌ڵام تێڕوانینی ئێمه جودایه له‌وباره‌یه‌وه، له‌به‌ر ئه‌وه‌یه كه ده‌یانه‌وێت له‌سه‌ر كورسی تۆمه‌تبار دامانیشێنن. گه‌لی توركیا به كوردو توركه‌وه ده‌رفه‌تی پێكه‌و ژیانیان هه‌یه سه‌ره‌رای هه‌موو ئه‌و ئازارانه‌ی چه‌شتویانه، ئه‌وه‌تا به‌بێ بڕیاری دادگا له پارله‌مان ده‌رمان ده‌كه‌ن، له راستیدا ئه‌وانه‌ن دابه‌شكه‌ری وڵات نه‌وه‌ك ئێمه».\n13 ساڵ تێپه‌ڕیوه.\nله‌پاش پێشكه‌شكردنی ئه‌و وتاره‌ی، دۆغان به كه‌له‌پچه‌كراوی له‌لایه‌ن پۆلیسه‌وه له پارله‌مان براو زیندانی كرا.\nله‌ساڵی 1992 بوو بۆ یه‌كه‌مجار دیدارێكی رۆژنامه‌وانیم له‌گه‌ڵ خه‌تیب دیجله له ئاماد سازكرد. ئه‌وكات پارله‌مانتاری دێپ بوو. خه‌تیب ئه‌ندازیاره و زانكۆی ئه‌سته‌مبوڵی له 1979 به‌پله‌ی یه‌كه‌م ته‌واوكردووه. به‌م شێوه‌یه باسی له ئازاره‌كانی ده‌گێڕایه‌وه: «له‌و ماوه‌یه ویستم ئازار و مه‌ینه‌تییه‌كان له‌سه‌ر كاغه‌زێك بنوسمه‌وه، 36 هاوڕێی نزیكم به تاوانی بكه‌ر نادیاره‌كان بونه‌ته قوربانی».\nهه‌ر كه‌سێك ئازاری تایبه‌تی خۆی هه‌یه، بۆیه پێویسته خه‌ڵكی رۆژئاوای توركیا له‌ئازاره‌كانی رۆژهه‌ڵات تێبگه‌ن هه‌ردوولا هاوبه‌شی خه‌م و ئازاره‌كان بن.\nله پرسه‌كه‌ی ئۆرهان دۆغان، خه‌ڵكێكی زۆر له زاخۆوه له هه‌رێمی كوردستانه‌وه هاتبوون. ده‌وترا خه‌ڵكی ناوچه‌كه هه‌واڵی كۆچی دوایی ئۆرهان دۆغان-یان له‌ڕێگه‌ی كه‌ناڵی كوردستان تی ڤی بارزانی و كوردسات تی ڤی جه‌لال تاڵه‌بانییه‌وه زانیوه. له رابردوودا وا نه‌بوو. كه‌ناڵه كوردییه‌كانی عیراق زۆر ته‌ماشا نه‌ده‌كرا. به‌لام ئێستا وانییه، به‌وه‌ی رۆژانه هه‌واڵ و بولته‌نی تایبه‌ت به هه‌رێمه كوردییه‌كانی توركیا هه‌یه و رۆژنامه‌نوسیان له ناوچه‌كه هه‌یه.\nبینگۆل، 7 ی ته‌موزی 2007\nله ئامه‌ده‌وه به‌ره‌و بینگۆل به‌ڕێكه‌وتین، له لیجه پشویه‌كی كورتمان دا، له كۆتایی ساڵی 1970، ئۆجه‌لان له لیجه ئاماده‌كاری بۆ دامه‌زراندنی په‌كه‌كه كردووه. ئه‌م شوێنه هه‌ر وه‌ك رابردوو، ئێستاش پێگه‌یه‌كی ستراتیژی هه‌یه وهه‌میشه جموجۆڵی تیایه. شوێنێكه كه په‌كه‌كه تێیدا به‌هێزه، روبه‌ڕووبونه‌وه‌ی تیا ده‌بێت، مینڕێژ ده‌كرێت. شه‌ڕو پێكدادان له‌نێوان سوپا و په‌كه‌كه رووده‌دات.\nله‌پێشمانه‌وه زنجیره‌یه‌ك شاخ هه‌یه، به‌درێژایی رێگاكه‌مان خاڵی پشكنینی سه‌ربازی لێبوو، داوای پێناسه‌یان ده‌كرد.\nبینگۆل هه‌ر له كۆنه‌وه خه‌ڵكه‌كه‌ی دیندار بووه. عه‌شیره‌ت و ته‌ریقه‌ته‌كانی تیابووه. زۆربه‌ی كورده زازاییه‌كانی تیا نیشته‌جێیه كه له رێبازی سونی – حه‌نه‌فین.\nهه‌ڵبژاردنی پارله‌مانی 2007\nله هه‌ڵبژاردنی پارله‌مانی 22 ی ته‌موزی 2007، ئاك پارتی توانی سه‌ركه‌وتنێكی به‌رچاو به‌ده‌ست بهێنێت، به‌وه‌ی 47% ی ده‌نگه‌كانی برده‌وه. شه‌وه‌كه‌ی له كه‌ناڵی سی ئێن ئێن چاوپێكه‌وتنم هه‌بوو كاتێ ئه‌نجامی هه‌ڵبژاردنه‌كه راگه‌یه‌نرا له‌چاوپێكه‌وتنه‌كه‌م وتم «ئه‌مه‌ش كوده‌تای میلله‌ته به‌سه‌ر سوپا!»\nله‌و هه‌ڵبژاردنه‌دا ئاك پارتی، توانی ده‌نگی زۆرینه‌ی كورده‌كان ببات، له‌به‌رامبه‌ردا ده‌ته‌په بۆ یه‌كه‌مجار توانی وه‌ك گروپێكی سیاسی به رێژه‌ی 20 پارله‌مانتاره‌وه بچێته پارله‌مان.\nله‌و هه‌ڵبژاردنه‌دا دوو فاكتۆر هه‌بوون كه وایكرد ده‌نگده‌ری كورد ده‌نگ به ئاك پارتی بدات. یه‌كه‌میان روبه‌ڕووبونه‌وه‌ی ئه‌ردۆغان له 27 ی نیسان له‌دژی سوپا وه‌ستایه‌وه‌و ملكه‌چی سوپا نه‌بوو كه كوده‌تایه‌ك به‌سه‌ریدا بكات. دووه‌میشیان ئه‌وه‌بوو كه حكومه‌تی ئاك پارتی له‌دژی ئۆپه‌راسیۆن بۆ سه‌ر باكووری عیراق وه‌ستایه‌وه كه له‌لایه‌ن سوپاوه به‌ڕێوه‌ده‌چوو.\nجێی ئاماژه‌یه له‌پاش هه‌ڵبژاردن، به‌تایبه‌ت له‌مانگی تشرینی دووم په‌كه‌كه له شاخی داخڵجه هێرشێكی ئه‌نجامداو 12 سه‌رباز بونه قوربانی، دواتریش له‌ماوه‌ی یه‌ك مانگدا ئه‌و رێژه‌یه به‌رزبوه‌وه بو به 45 قوربانی. ئه‌مه‌ش فشاره‌كانی بۆ سه‌ر حكومه‌تی توركیا زیاتر كرد كه هه‌ڵوێستی توند بنوێنێت. ئیدانه‌ی هێرشه‌كانی په‌كه‌كه‌م كرد. قوربانی سه‌ربازه‌كان منیشی نیگه‌ران كردبوو، به‌ڵام له‌دژی ئه‌نجامدانی ئۆپه‌راسیۆنی سه‌ربازیش بووم. له وتاره‌كه‌م له میلله‌ت ئاماژه‌م به‌وه كرد كه ئه‌نجامدانی ئۆپه‌راسیۆن بۆ سه‌ر قه‌ندیل و بارزانی سیاسه‌تێكی هه‌ڵه‌یه و بگره كێشه‌كانی توركیا قوڵتر ده‌كاته‌وه.\nبه‌ڵام رۆژنامه‌نوس ئه‌رتوغول ئۆزتورك، بۆچی وه‌ك من نه‌بوو. له‌تشرینی دوومی 2007 له‌وتاره‌كه‌یدا له رۆنامه‌ی حورییه‌ت به‌م مانشێته نوسیبوو «ئیتر هه‌ده‌ف بارزانی یه!»\nله‌درێژه‌ی وتاره‌كه‌یدا به‌م جۆره‌ی نوسیبوو « له‌گه‌ڵ یه‌شار بیوك ئانت ی سه‌رۆكی فه‌رمانده‌ی گشتی سوپا قسه‌م كرد، ته‌نها بۆ ئه‌وه‌ی پێی بڵێم پاڵپشتیت ده‌كه‌ین. ئیتر كاتی ئه‌وه هاتوو فڕۆكه ئێف 16 توركییه‌كان هه‌ده‌فی راسته‌قینه‌ی خۆیان له‌باكوری عیراق بپێكن!».\nهه‌ر له‌و رۆژانه‌دا بوو له ئامه‌د له‌گه‌ڵ روناكبیرێكی ناوداری كورد، كه دوره‌په‌رێزه له په‌كه‌كه وه، گفتوگۆم كرد و وتی « توركیا له مێژه چاودێری ره‌وشی كوردی وڵاته‌كه‌یی و كوردانی هه‌رێمی كوردستانی عیراق ده‌كات. كه‌س گومانی له‌وه نه‌بێت ئامانجی توركیا ئه‌وه‌یه به پاساوی تیرۆر روبه‌ڕووی هه‌رێمی كوردستان ببێته‌وه تاكو ئه‌و پێكهاته و ده‌ستكه‌وته كوردییه له‌ناوببات و رێگری بكات له دروستبونی ده‌وڵه‌تێكی سه‌ربه‌خۆ، هه‌موو تاكێكی كورد له باكوور ئه‌و راستییه ده‌زانێت. بڕیاری ئه‌نجامدانی ئۆپه‌راسیۆنی سه‌ربازی بۆ ناو خاكی عیراق، په‌یوه‌ندیی نێوان كورد و توركیا به‌گشتی ئاڵۆزتر و گرژتر ده‌كات».\nبۆ به‌دواداچونی زیاتر له ره‌وشه‌كه، له كۆتایی ساڵی 2007 سه‌ردانی هه‌رێمی كوردستانم كرد.\nسه‌ڵاحه‌دین، 30 ی تشرینی یه‌كه‌می 2007\nبه‌ڕێگه‌ی به‌ڕی، له خابوره‌وه هاتمه هه‌رێمی كوردستان، له‌به‌رده‌م ده‌رگای سنوری هه‌رێمی كوردستان هه‌مان تابلۆی ساڵی 1992 دانراوه كه نوسراوه به‌خێربێن بۆ هه‌رێمی كوردستانی عیراق، به‌ڵام ئاڵای عیراق دانه‌نرابوو. به‌ته‌نها ئاڵای كوردستان ده‌دره‌وشایه‌وه. له‌پاش چوار ساڵ جارێكیتر سه‌ردانی خاكی هه‌رێمی كوردستان ده‌كه‌مه‌وه، له تشرینی یه‌كه‌می 2003 بوو كاتێ سه‌ردانی به‌غدام كردوو دواتر لێره‌وه به‌ره‌و توركیا گه‌ڕامه‌وه.\nچه‌ند رۆژێك مامه‌وه‌و سه‌ردانی هه‌ولێر، سلێمانی، كه‌ركوك و سه‌ڵاحه‌دین-م كرد. له‌هه‌موو شوێنێك باسی ئۆپه‌راسیۆنی توركیا ده‌كرا، له‌میدیاكان به‌رده‌وام هه‌وڵی نوێ له‌سه‌ر پێشهاته‌كان هه‌بوو. ده‌وترا ئایا توركیا ئۆپه‌راسیۆن ده‌كات؟ سنوردار ده‌بێت یاخود ئۆپه‌راسیۆنێكی گشتگیر ده‌بێت. ده‌وترا ئۆپه‌راسیۆن هیچ چاره‌سه‌رێك ناكات. له‌لای خه‌ڵكی ناوچه‌كه تاده‌هات وێنای توركیا ناشرینتر ده‌بوو، له‌به‌رامبه‌ر توركیا رق و كینه‌یان زیاتر ده‌بوو.\nسه‌ره‌تا چاوپێكه‌وتنێكم له‌گه‌ڵ مه‌سعود بارزانی سه‌رۆكی هه‌رێمی كوردستان سازكرد. یه‌كه‌مجار له ساڵی 1993 بوو له دهۆك چاوپێكه‌وتنێكی دورودرێژم له‌گه‌ڵ بارزانی كرد. دوا چاوپێكه‌وتنیشم له تشرینی یه‌كه‌می 2003 بوو له‌هاوینه‌هه‌واری سه‌ڵاحه‌دین ئه‌نجامدا. ئه‌مجاره دۆخێكی جیاوازتر هه‌بوو، به‌وه‌ی كۆشكی سه‌رۆكایه‌تی له سه‌ڵاحه‌دین به‌هێزێكی زۆره‌وه پارێزگاری لێده‌كرا.\nله‌ژووی كۆبونه‌وه‌كه‌دا دانیشتین له‌و گفتوگۆیه‌مان چوار وه‌رگێڕ ئاماده‌ییان هه‌بو، ئینگلیزی، توركی و كوردی، لای راستی بارزانی دكتۆر فواد حوسه‌ین راوێژكاری دیوانی سه‌رۆك دانیشتبوو، ناو به‌ناو بارزانی راوێژی به‌و ده‌كرد و ئه‌ویش تێبینی بۆ ده‌نوسییه‌وه.\nسه‌ره‌تا وتم «له توركیا ئاگرێك هه‌یه له یه‌ك مانگدا 45 شه‌هید هه‌یه»\nلێمپرسی له‌به‌رامبه‌ر په‌كه‌كه چی ده‌كه‌ن. بارزانی له‌وه‌ڵامدا سه‌ره‌تا په‌یامه‌كانی خۆی وت به‌كورتی و منیش به‌تێبینی نوسیمه‌وه. وتی «من دۆستی میلله‌تی توركم، دوژمن نیم، دۆستی گه‌لی توركیا و دۆستی توركم، كورده‌كان برای توركه‌كانن، ده‌بێت وابمێنێته‌وه، ده‌یانجار بانگه‌وازی ئه‌وه‌م كرد كه پێویسته په‌كه‌كه چه‌ك دابنێت، وتوشمه واده‌ی چه‌ك و شه‌ڕ كۆتایی پێهاتووه».\nمه‌سعود بارزانی دركی به‌و ئاگره كردووه كه له‌لایه‌ن رایگشتی توركیا به‌رپا بووه‌و به ئه‌ندێشه‌وه ده‌ڕوانێته دۆخه‌كه، وتیشی «رایگشتی له توركیا ده‌خوازێت رێڕه‌وی پرسه‌كه بگۆڕێت، وه‌ك بڵێی ئێمه به‌رپرس بین له پرسه‌كه و له‌وه‌ی له توركیا رووده‌دات، ئه‌مه راست نییه. به‌درێژایی ژیانم خه‌باتی چه‌كداریم كردووه، به‌ڵام بۆ رۆژێكیش بیرم له توندوتیژی و تیرۆر نه‌كردۆته‌وه‌و باوه‌ڕم پێینه‌بووه. ده‌زانم كه روداوه‌كانی ئه‌م دواییه سه‌ربازی زۆر بونه‌ته قوربانی، جێی نیگه‌رانییه ئێمه پرسه وسه‌ره‌خۆشیمان راگه‌یاندووه به رایگشتی و ته‌نانه‌ت بۆ به‌خانه‌واده‌ی شه‌هیده‌كانیش».\nبارزانی ئیدانه‌ی میدیای توركی ده‌كات له‌وانه‌ش حورییه‌ت. بارزانی ناوی ئه‌رتوغول ئۆزتورك ی برد به توڕه‌ییه‌وه وتی «به‌نه‌مانی من چاره‌سه‌ر دێته‌ئاراوه؟ هیچ كێشه‌یه‌ك نامێنێك؟ ئه‌م ئوسلوبه جێی قبوڵ كردن نییه. من له‌پاڵ برایه‌تی و له‌دژی توندوتیژیم. به‌ڵام تادو سات داكۆكی له مافی گه‌له‌كه‌م ده‌كه‌م به‌بێ ترس، من دۆستی توركیام. بۆ داكۆكی له گه‌له‌كه‌م نه له توركیا و له هیچ كه‌سێك فه‌رمان وه‌رناگرم».\nبارزانی له‌نێو وته‌كانیدا ره‌خنه‌ی له رژێمی سه‌ربازی توركیا گرت، ده‌ڵێت «مه‌سه‌له‌ی هێرشه‌كانی په‌كه‌كه بۆ سه‌ر توركیا، شتێكی نوێ نییه، ده‌كرێ ئه‌و پرسیاره بكه‌ین، باشه بۆچی سوپای توركیا 23 ساڵه نه‌یتوانیوه له رووبه‌ڕووبونه‌وه‌ی په‌كه‌كه له‌ناوی ببات؟ ئه‌م شكستییه له‌چاره‌سه‌رنه‌كردنی پرسه‌كه بۆچی ده‌یانه‌وێت خه‌تاگه‌ی بگرنه ئه‌ستۆی كه‌سێكیتر؟»\nبارزانی پێیوایه كه په‌كه‌كه ده‌كرێته به‌هانه‌یه‌ك بۆ ئه‌نجامدانی ئۆپه‌راسیۆنی سه‌ربازی بۆ ناو هه‌رێمی كوردستان. ده‌شڵێت «ئه‌زمونی ئه‌م چه‌ند ساڵه ده‌ریخستووه كه به شه‌ڕ و رێگه‌ی سه‌ربازی چاره‌سه‌ری ئه‌و پرسه نه‌كراوه، چه‌ندینجار ئۆپه‌راسیۆنی سه‌ربازی بۆ ناو خاكی عیراق كراوه له یه‌ك دوانێكیان ئێمه‌ش به‌شداربوین له‌دژی په‌كه‌كه، باشه ئه‌نجامه‌كه‌ی چیبووه؟ بێگومان ئه‌نجامی نه‌بووه. ده‌با پێكه‌وه گفتوگۆ له‌سه‌ر هۆكاره‌كانی بكه‌ین بۆچی به‌شه‌ڕ كۆتایی به‌و پرسه نه‌هاتووه، راستی ئه‌وه‌یه كاتێ پرسی كورد چاره‌سه‌ر ده‌كه‌یت، ئه‌وكات په‌كه‌كه‌ش كۆتایی دێت».\nله بارزانی ده‌پرسم، توركیایه‌كی به‌عسی ده‌خوازیت یاخود توركیایه‌ك كه ببێته ئه‌ندام له‌یه‌كێتی ئه‌وروپا؟\nئه‌م خاڵه گرنگه ده‌نوسمه‌وه كه بارزانی وتی «شه‌ڕی په‌كه‌كه و تیرۆر، ئازارێكی قوڵ و خوێن و فرمێسك رشتنی لێده‌كه‌وێته‌وه، هاوكات دڵی ئه‌و لایه‌نه‌ش خۆش ده‌كات كه ناخوازێت توركیا دیموكراسی و دادپه‌روه‌ر بێت و ببێته ئه‌ندام له یه‌كێتی ئه‌وروپا و هاوكات په‌یوه‌ندییه‌كانی له‌گه‌ڵ ئه‌مریكا تێك بچێت». ئایا هه‌موو ئه‌مانه له‌به‌رژه‌وه‌ندیی توركیایه؟ بۆ نمونه رژێمێكی به‌عسی له توركیا.\nئایا ئێوه توركیایه‌ك ده‌خوازن كه وه‌ك وڵاتێكی دراوسێ ئه‌ندام بێت له یه‌كێتی ئه‌وروپا یاخود به‌پێچه‌وانه‌وه؟\nبارزانی به‌بێ گومان وه‌ڵامی ئه‌و پرسیارانه‌م ده‌داته‌وه‌و ده‌ڵێت « توركیایه‌ك كه ببێته وڵاتێكی دیموكراسی و ئه‌ندام له یه‌كێتی ئه‌وروپا و دۆستی ئه‌مریكا، دراوسێیه‌كی باشی ئێمه ده‌بێت و له‌به‌رژه‌وه‌ندی ئێمه‌ش ده‌بێت».\nده‌شڵێت «پێویسته توركیا گۆڕانكارییه‌ت بێته‌ئاراوه، چه‌ند هه‌نگاوێك بنێت، له‌ناویاندا یاسای لێبورده‌یی گشتی هه‌بێت، بۆئه‌وه‌ی ئه‌وانه‌ی له شاخن بێنه‌خواره‌وه»\nله‌درێژه‌ی وته‌كانیدا رونكردنه‌وه‌ی زیاتری هه‌بوو وتی «ساڵی پار په‌كه‌كه ئاگربه‌ستی راگه‌یاند، ئێمه فشارمان بۆ بردن بۆئه‌وه، به‌ڵام سوپا وه‌ك بڵێی ئه‌و ئاگربه‌ستییه رانه‌گه‌یه‌نرابێت هه‌ڵسوكه‌وتی ده‌كرد. ئه‌و تێڕوانینه هه‌بوو. ئه‌گه‌ر بێت و نییه‌تێكی جدی بۆ چاره‌سه‌ر و ئیراده‌یه‌كی سیاسی به‌هێز هه‌بێت، ئه‌وا رێگه‌ی ئاشتی مومكین ده‌بێت».\nبارزانی ره‌خنه‌یه‌كیش له ئه‌نقه‌ره ده‌گرێت و ده‌ڵێت « توركیا من به موخه‌ته‌ب وه‌رناگریت و دواتریش داوا ده‌كات له‌به‌رمبه‌ر په‌كه‌كه شتێك بكه‌م! ئه‌مه لۆژیكی نییه».


سه‌ركردایه‌تی نوێی یه‌كێتی سێ بڕیاری ده‌ركرد\nفه‌رید ئه‌سه‌سه‌رد: لێپرسراوه‌كانی پێشووی ئۆرگانه‌كانی یه‌كێتی ده‌چنه‌وه سه‌ر كاره‌كانیان\nئه‌ندامی لیژنه‌ی پێداچوونه‌وه به په‌یڕه‌وی ناوخۆی یه‌كێتی نیشتمانی كوردستان، فه‌رید ئه‌سه‌سه‌رد، رایگه‌یاند، بۆ ئه‌وه‌ی كاروباری ئۆرگانه‌كانی یه‌كێتی په‌كی نه‌كه‌وێت، تا دابه‌شكردنی لێپرسراوێتی به‌سه‌ر ئه‌ندامانی نوێی سه‌ركردایه‌تی گشتیی یه‌كێتیدا، لێپرسراوه‌كانی پێشوو ئه‌ركه‌كانی خۆیان راده‌په‌ڕێنن.\nفه‌رید ئه‌سه‌سه‌رد، گوتیشی: لیژنه‌یه‌ك بۆ پێداچوونه‌وه به په‌یڕه‌وی ناوخۆی یه‌كێتی پێكهێنراوه. تا رۆژی (24ی كانوونی دووه‌م/ یه‌نایری 2020) ده‌رفه‌تمان پێدراوه كاره‌كانمان ته‌واو بكه‌ین. رۆژی دواتریش كۆبوونه‌وه‌ی سه‌ركردایه‌تی ده‌كرێت بۆ په‌سندكردنی.\nروونیشیكرده‌وه، ئێستا یه‌كێتی سه‌ركردایه‌تی نییه، به‌و مانایه‌ی ئه‌و ئه‌نجوومه‌نی سه‌ركردایه‌تییه‌ی هه‌ڵبژێردراوه، هێشتا ئه‌رك و لێپرسراوێتی ئۆرگانه‌كانی یه‌كێتییان به‌سه‌ردا دابه‌ش نه‌كراوه.\nهه‌ر له‌و چوارچێوه‌یه‌دا، ئه‌مڕۆ سه‌ركردایه‌تی گشتیی یه‌كێتی یه‌كه‌م كۆبوونه‌وه‌ی به سه‌رۆكایه‌تی به‌ته‌مه‌نترین ئه‌ندامی ئه‌نجامدا.\nبه گوێره‌ی راگه‌یه‌ندراوی كۆبوونه‌وه‌كه، چه‌ند بڕیارێك ده‌ركراوون.\nله راگه‌یه‌ندراوه‌كه‌دا هاتووه: دوای گفتوگۆ كۆبوونه‌وه چه‌ند بڕیارێكی ده‌ركرد، كه ئه‌مانه‌ن:\n1- دانانى لیژنه‌یه‌ك بۆ پێداچوونه‌وه‌ى په‌یڕه‌وى ناوخۆ.\n2- بڕیاردرا ته‌واوى دامه‌زراوه و ئۆرگانه‌كانى یه‌كێتى به‌رده‌وام بن له كارى ئاسایى رۆژانه‌ى خۆیان تا ئه‌وكاته‌ى په‌یكه‌رى تازه‌ى یه‌كێتى له لایه‌ن ئه‌نجوومه‌نى سه‌ركردایه‌تى گشتییه‌وه رێكده‌خرێته‌وه.\n3- بڕیاردرا یه‌كه‌م كۆبوونه‌وه‌ى ئه‌نجوومه‌نى سه‌ركردایه‌تى به‌كراوه‌یى بهێڵرێته‌وه تا په‌سند كردنى په‌یڕه‌وى ناوخۆ.


قاسملوو رێبەری گۆڕانکاریخواز و خزمەتگوزار\nپێنج شەممە, 03. 7. 2014\tمەجید حەقی – فینلاند\nهونەری رێبەری وەک جوانی وایە. مرۆڤ ناتوانێ شرۆڤەی بکات بەڵام کاتێک رێبەرێک دەبیندرێت، دەزانرێ کە ئەو کەسە خاوەنی ئەو هونەر و تایبەتمەندیانەیە یان نە. رێبەری لەو روانگەیەوە دەکرێ بە سێ شێوازی جیاواز دابەش بکرێن: "رێبەرانی پاوانخواز" ئەوانەی کە دەیانهەوێ هەموو دەسەڵاتێک بە دەست ئەوانەوە بێت و هەمووشت کۆنترۆل بکەن و لە پێوەندی لە گەڵ هەمووشتێک و بەجیاتی هەموو کەسێک بڕیار بدەن. ئەوان هەمیشە پیویستیان بەوەیە کە رێبەر بمێننەوە بۆ ئەوەی بتوانن کارێک بکەن. "رێبەرانی خزمەتگوزار" ئەو رێبەرانەن کە تەنیا کاتێک رێبەری قبووڵ دەکەن کە بتوانن لەو رێگایەوە خزمەتگوزاریەک بە خەڵکی خۆیان پێشکەش بکەن و و "رێبەرانی گۆرانکاریخواز" ئەو کەسانەن کە بڕوایان بە بەرزکردنەوەی ئاستی کارایی ، تێگەیشتوویی و پێگەیشتوویی هاوڕیانیان هەیە و جۆری هەڵسوکەوتیان بە شێوەیەکە کە لایەنگرانی ئەو کەسە وەک ئولگوو و نموونەیەکی خوو و رەوشتی باش دەبینن و پێرەوی لێ دەکەن.\nرابرت گرین لیف (Robert Greenleaf) یەکەم جار لە ساڵی 1987دا تیۆری "رێبەری خزمەتگوزار"ی داهێنا. بە پێی پێناسەی گرین لیف، رێبەر دەشی پێویستی خەڵکی دیکە بەر لە پێویستیەکانی خۆی ببینێت.. رێبەری خزمەتگوزار رێز لە یەکسانی مرۆڤ دەگرێت و لە رێکخراودا لە هەوڵ دەدات ئەندامانی رێکخراوەکە گەشە بکەن.\nبە پێچەوانەی ئەو تا کاتێک بەدەستەوە گرتنی دەسەڵات هەموو سەرنجی رێبەر بێت، رێبەری ناتوانێت لە ستانداردێکی بەرزی رێبەرایەتی دا بمێنێتەوە و رێبەری لە حاڵەتی "بایەخ و بەهای" رێبەریەوە بە "پۆستی رێبەری" دادەبەزێت. ئەدەبیاتێک کە ئەمرۆ لە ناو حیزبی دێموکراتی کوردستانی ئێراندا باو و جێگرتووە بەدەست هێنانی پۆستە نەک پلەی و ئەرکی رێبەری. خزمەتگوزاری دەشێ ناوەند و کاکڵەی هۆیەکانی رێبەری بێت. سروشتیە کە دەسەڵات پێوەندی بە رێبەریەوە هەیە و کاتێک کەسێک دەستی بەرێبەری گەیشت دەسەلاتیشی بەدەستەوەیە، بەڵام ئەو دەسەڵاتە تەنیا کاتێک رەوایە کە خزمەتگوزار بێت.\nدە تایبەتمەندی کە دکتۆر قاسملوو دەکەن بە رێبەرێکی خزمەتگوزار بریتین لە: گوێگرتنی هاودڵانە، هاودڵی، چاکسازی، زانیاری، هێزی تێگەیاندن، واتاسازی، دووربینی و داهاتووبینی، چاوەدێری، دەروەست بوون بە پێشکەوتن و گەشەسەندن، شکل دان بە رێکخراو. جیا لەوە دکتۆر قاسملوو کەسێکی راستگۆ، دروستکار، بڕوای بەخۆی و هێزی گەلەکەی هەبوو، کەسێک بوو کە لە رووی رەوشتەوە ئولگووی پێکەوە ژیانی ئامانجی خەبات و ژیانی رۆژانە بوو، پێشهەنگاو بوو و رێزی لە خەڵکانی دیکە دەگرت و هاندەری گەشەسەندنی تواناکانی دیکە بوو. لە زانستی رێبەریدا، ئەو تایبەتمەندیانە وەک تایبەتمەندی بەکردەوەی رێبەری خزمەتگوزار دەبیندرێن. ئەو تایبەتمەندیانە دەبنە هۆی ئەوەی رێبەر شوێندانەر بێت لە سەر دەوروبەر و ژینگەی خۆی. جیا لەو تایبەتمەندیانەی کە باس کرا، دکتۆر قاسملوو خاوەنی تایبەتمەندی "رێبەری گۆرانکاری"خوازی هەبوو.\nرێبەری گۆرانکاریخواز کاتێک خۆی دەنوێنێت کە رێبەر لە هەوڵی بەرزکردنەوەی ئاستی تێگەیشتن و پێشڤەچوون و سەرکەوتنی هاورێیان و رێکخراوەکەی بێت و زانیاری و هەستی قبوولی بەرپرسایەتی لە ناو هاورێیانی خۆیدا بەرز بکاتەوە. بۆ رێبەری گۆرانکاری خواز پێڤاژۆی نفووزی زانیاریانە لە ناو کەسان و گرووپەکاندا بۆ پێکهێنانی ئاڵوگۆر و گۆرانکاری رەوشی "مەوجوود" بەرەو رەوشی دڵخوازانەی رێکخراو تەواوکەرەوەی بازنەی رێبەری و خەباتە.\nقاسملوو لە رێبەری خۆیدا هەستی یەکسانی لە نێوان خۆی و هاورێیانی گەشە پێدەدا، چونکە باوەڕی ئەو بە یەکسانی ئەوی هاندەدا کە یەکسانی لە سیستەمی حیزبی و رێکخراوەییدا پێک بێنیت. ئەمەش یەکێک لەو هۆیانەبوو کە حیزبی دێموکرات وەک رێکخراوێکی "خۆفێرکار" رەوتی فێرکردن و خۆفێرکردنی کردە بەشێک لە پرۆسەی گەشەکردنی مرۆڤی رێکخراوەیی و بە پێچەوانەی حیزبە چەپەکان، پەروەردەی ئایدیۆلۆژی لە ناو حیزبدا نەگونجاند و مرۆڤی تاک رەهەند بار نەهێنا.


گۆڕێکی ٤٤٠٠ ساڵە لە میسر دۆزرایەوە کە بۆ پێشەوایەکی ئایینی سازکراوە. | ڕێکخراوەی زانستی فەرهەنگیی هۆژان\nسەرماوەز ۲۷, ۲۷۱۸ Hojan زانستە بنەمایییەکان, زانیاری, هەواڵ و زانیاری 0\nگۆڕێکی ٤٤٠٠ ساڵە لە میسر دۆزرایەوە کە بۆ پێشەوایەکی ئایینی بە ناوی “وەهتی” سازکراوە و لانیکەم ٥٥ پەیکەری تێدایە.\nوەهتی پێشەوایەکی ئایینیی زۆر گەورە و پایەبەرز بووە و بۆ فیرعەونێک بە ناوی نێفێریرکار کاری کردووە.گۆڕەکە، لە دوو نهۆم دایە، بەشی سەرەوە ٢٤ پەیکەر و بەشی خوارەوە ٣١ پەیکەری تێدایە. زۆربەی (ٸەگەر هەمووشیان نەبن) پەیکەرەکان پیشاندەری مرۆڤ و خوداکانن، هەندێکیان لە قەبارەی ژیانی ئاساییدان و ئەوانی دیکە قەبارەیان کەمتر لە یەک مەترە.\nنووسراوەکان کە بە ڕێنووسی هایرۆگلیف نووسراون و لە گۆڕەکەدا دۆزراونەتەوە، باس لە دایکی ئەم پێشەوا ئایینییە کە “مێریت مین”ە، دەکەن ناوەکەی بە واتای خۆشەویستی خوای مینە (خوای مین خوای بەبەر بوونە). هەروەها نووسراوەکە باس لە ژنی پێشەوا ئایینییەکە بە ناوی “نین وینیت تاهـ” (بە واتای گەورەترین خوای تاهە) دەکات.\nگۆڕەکە چەندین وێنەی ڕەنگاوڕەنگیش لەخۆ دەگرێت کە ڕەنگەکەیان سەرەڕای تێپەڕبوونی کات ماوەتەوە. ئەم وێنانە پێشەوا ئایینییەکە و ژنەکەی و بەشداریکردنی میسرییەکان لە چالاکیی وەکوو چێشت لێنان، خواردنەوە و کاری سازکردن پیشان دەدەن.\nپێشەوای ئایینی priest


پزیشکێک : گرینگی فۆلیک ئەسید بۆ منداڵ\n2018-06-21 [03:13 AM]\nد. ئـاکـــۆ کـــریــم جــــلال زەنــگــەنــــە پزیشـکی پـسپۆری نەخـۆشـییەکانی منداڵان : بۆ ئاژانسی ھەواڵی زاگرۆس، کەمی فۆلیک ئەسید (ڤیتامین B٩) لە ئافرەتی دووگیان ئەگەری زۆری ھەیە ببێتە ھۆی دروست نەبوونی یان خراپ دروست بوونی بربرەکانی پشت (neural tube defect)ئەمەش دەبێتە ھۆی دروست بوونی کیس لە پشتی منداڵەکە وە ھەندێ جار گەورەبوونی سەری منداڵەکە کە ئەمەش دەبێت نەشتەگەری بۆ بکرێ بۆ لابردنی کیسی دروست بوو وە ھەندێ جار دانانی سۆندە (shunt) لە ناو سەری منداڵەکە بۆ ئەوەی ئاوی ناو مێشکی منداڵەکە کۆنەبێتەوە.\nخۆپاراستن لەم کێشەیە بە وەرگرتنی حەپی فۆلیک ئەسید دەبێت باشترە ٣ مانگ پێش ئەوەی ئافرەتەکە دووگیان بێت وەری بگرێ رۆژانە یەک حەب تا ٣ مانگی یەکەمی سک دوواتر فۆلیک ئەسید لەگەڵ ڤیتامیناتەکانی تردا لە شێوەی حەپی مەڵتی ڤایتامین دەبێت وەری بگرێ تا کۆتای ماوەی دووگیانی.\nبڕ و ماوەی بەکارھێنانی ئەم حەپە دەبێت بە رێنمای پزیشکی پسپۆری نەخۆشییەکانی ژنان و مناڵبوون بکار بێت.\nوە ھەروەھا دکتۆر ئاکۆ ئاماژەی بەوەشدا : لەگەڵ وەرگرتنی حەپی فۆلێک ئەسید دەبێت ئافرەتەکە لەو خواردنانە زۆر بخوات کە فۆلیک ئەسیدی زۆر تێدایە وەک سەوزە، ئەڤوگادۆ، بامێ ، سترۆبێلی ،برۆکلی ،قەرنابیت ، سپیناخ ، ھێلکە ، گوێز ، گولەبەرۆژە.\nئەم هەواڵە 8731جار خوێندراوەتەوە


چوار شەممە, 11 تشرینی یەکەم 2017 21:53\nدانان شێروانی : ده‌قی راگه‌یه‌ندراوه‌كه‌ی حكوومه‌تی هه‌رێمی كوردستان:\nبەڕێز حەیدەر عەبادی، ئەو بڕیارانەی دوور لە بنەمای تەوافوق دەركردوون كە بنەمای بنچینەییی دەستوورە بۆ بڕیاردان و بەڕێوەبردنی كاروبارەكانی عێراق. وەزیری كورد و وەزیری دیكەی ناڕازی لەو بڕیارانە هەن لە ئەنجومەنی وەزیرانی عێراق. هەروەها لە بڕیاری ئابلۆقەدانی كوردستاندا زیانێكی زۆری بە هاووڵاتیانی عێراقیش گەیاندووە، وای كردووە گەلی عێراق بەگشتی بخاتە ناو گەمارۆیەكی ناوخۆییەوە بەسەر یەكترەوە. ئێستا بازگەكانی سوپا و پۆلیس و هێزەكانی دیكەی عێراق ڕێگە لە چوونی سەوزە و میوە و زۆر جۆرە خۆراك دەگرن كە لە هەرێمی كوردستانەوە بگەنە ناوچەكانی دیكەی عێراق، بەو هۆیەشەوە نرخەكان لەسەر شانی هاووڵاتیانی عێراق زۆر گران بوونە. هەروەها نەوتی سپی لەو ناوچانەی پارێزگای دیالە و پارێزگاكانی دیكە بڕیوە كە بەشدارییان لە ڕیفراندۆمدا كردووە، گەشتە ئاسمانییە نێودەوڵەتییەكانیشی لە هەردوو فڕۆكەخانەی نێودەوڵەتیی هەولێر و سلێمانی ڕاگرتووە.\nبەپێی هەموو بەدواداچوونەكانی ئێمە بڕیارەكە ڕاستەوخۆ لەلایەن خودی سەرۆك وەزیرانەوە دەركراوە و هەموو دەسەڵاتەكانی گفتوگۆكردنیش لەوبارەوە لە وەزارەتی گواستنەوە و گەیاندنی عێراق لەگەڵ هەرێمی كوردستان وەرگیراونەتەوە، خۆیشی ئامادە نییە لەوبارەوە گفتوگۆ لەگەڵ هەرێمی كوردستان بكات، بەو شێوەیەش ژیانی مەدەنی لە خەڵكی كوردستان زەحمەت كردووە كە ئەوەش پێچەوانەی كاری هەموو حكوومەتێكە كە كار بۆ هاووڵاتیانی بكات و جیاكارییەكی ڕەگەزپەرستانەیە بەرامبەر خەڵكی كوردستان، چونكە هیچ فڕۆكەخانەیەكی دیكە گەشتی نێودەوڵەتی لێ قەدەخە نەكراوە و تاوەكو ڕیفراندۆمی كوردستان، بەپێی هەموو لێدوانەكانی بەرپرسانی عێراق، فڕۆكەخانەكانی كوردستان جێگەی شانازیی ئەوان بوونە، بەڵام تاوەكو ئەمڕۆش بەردەوام لەلایەن پەرلەمانتاران و بەرپرسانی پسپۆڕی عێراقییەوە ڕەخنە لە نایاساییبوونی بەڕێوەبردنی كاری فڕۆكەخانەكانی دیكەی عێراق دەگیرێت.


ئەوە زلـلەیەکی بەهوژم بوو لە ئەمریکا درا تۆڵە شتێکی دیکەیە/ بوونی ئەمریکا لە ناوچە دەبێ کۆتایی بێت - Mehr News Agency\n8 rêbendanê 2020 - 10:52\nNews Code 30374\nبە راپۆرتی ئاژانسی هەواڵی مێهر، ئایەتوڵڵا خامنەیی، ڕێبەری باڵای ئێران بەیانی ئەمڕۆ چوارشەمە بە بۆنەی ساڵوەگەڕی هەستانەوەی خەڵکی قوم لە ۱۹ی بەفرانباری ساڵی ۱۳۵۶ ، لە گەڵ هەزاران کەس لە خەڵکی ئەم شارە دیداریان کرد.\nڕێبەری باڵای ئێران لە بەشێکی قسەکانیاندا بە ئاماژە بە تیرۆر و شەهید کرانی فەرماندەی باڵای فەیلەقی قودسی هێزی سوپای پاسدارانی شۆڕشی ئیسلامی ئێران جەختی کرد کە شەهید سولەیمانی هەم کەسێکی بەجەرگ بوو و دەچوو دڵی مەترسیەکانەوە و لە هیچ نەدەترسا و هەم بۆ کارەکانی ژێری و لۆژیکی لەبەرچاو دەگرت.\nوتیشیان: سەردار ئەم ژیری و تەگبیرەیان تەنیا بۆ مەیدان و گۆرەپانی سەربازی نەبوو. لە مەیدانی سیاسەتیشدا هەر وا بە تەگبیر بوو. لە بواری سیاسەتیشدا دلێر بوو و تەکانی کاریگەر بوون. لەمانەش باڵاتر ئەوە بوو کە سەردار بە ئیخلاس بوو و ئەهلی ڕیا و تەزویر نەبوو.\nئایەتوڵڵا خامنەیی زیادیان کرد: ئەوان دلێری و تەگبیریان بۆ خودا خەرج دەکرد. ئەهلی ڕیا نەبوون. ئیخلاس زۆر گرینگە و ئێمەیش دەبێ خۆمان لە سەر ئیخلاس ڕابهێنین. ئەوان فەرماندەی شەڕ و زاڵ بە سەر بواری سەربازی بوون و هەمیش زۆر سنوور و حدوودی شەرعییان لەبەرچاو دەگر. هەندێ کەس سنووری خودا لە شەڕدا لەبیر دەکەن. بەڵام سەردار شەهید سولەیمانی هۆشیار بوون کە لەو شوێنەی نەدەشیا چەک بەکاربێت، چەک بەکار نەهێنرێت.\nهۆشیار بوو کە ستەم لە کەس نەکرێت؛ زۆر تێبینی بوو کە هەندێ کەس لە بواری سەربازیدا ڕچاوی ناکەن. دەچووە ناو دڵی مەترسی بەڵام گیانی کەسانی دیکەیشی دەپاراست و ئاگای لە گیانی سەربازان و هاوکارەکانی بوو.\nسەبارەت بە ڕۆڵی سەردار سولەیمانی لە شکست پێهێنانی پیلانی ئەمریکا سەبارەت بە فەلەستین، ڕێبەری ڕایانگەیاند: ئەو پیاوە توانی پیلانەکانی ئەمریکا لە ڕۆژاوای ئاسیا کە یەکێکیان لاواز کردنی فەلەستین بوو، شکست پێبێنت. دەستی فەلەستینیەکانی پڕ کرد و کارێکی کرد کە ئەوان بتوانن خۆراگرن و ڕێبەرانی فەلەستینی چەندین جار ئەم بابەتەیان باس کردووە.\nوتیشیان: پیلانی ئەمریکا لە عێراق، سووریا و لوبنان بە یارمەتی ئەم شەهیدە بەڕێزە پووچەڵ کرایەوە چونکوو ئەوان عێراقیان بە گای شیربدە دەبینی و حاج قاسم یارمەتی ئەم بەرە بەرفراوانەی دا .\nسەبارەت بە لوبنانیش ڕایانگەیاند کە ئەمریکا دەیەوێت لوبنان لە بوونی حزبوڵڵا بێ بەش بکات بەڵام حزبوڵڵا ڕۆژ لە دوای رۆژ بەهێزتر دەبێتەوە. دەست و چاوی لوبنان، حزبوڵڵایە کە ڕۆڵی سەردار سولەیمانی لەم پرسەدا بەرچاوە.من کڕنۆشی بۆ دەبەم کە ئەم قیامەتەی بەرپا کرد. مەعنەویاتی ئەو شەهادەتەکەی وا گەورە کردەوە. بەڕێکرانم بینی لە لایەن ئێرانی و عێراقییەکانەوە کە چییان کرد.\nسپاس لە ڕۆحی پیرۆزی دەکەم، شەهادەتی ئەو بە جیهانی نیسان دا کە شۆڕشی ئێمە زیندووە. هەڵبەت من لە ڕووداوێک گیانلەدەستدانی ژمارەیەک لە هاووڵاتیانی کرمانی بە داخم و سەرەخۆشی لە بنەماڵەکانیان دەکەم.\nدوژمنانی وەک ئەمریکای درۆزن و بێ ئینساف ویستیان ئەم موجاهید و فەرماندە کە خەباتی دژی تیرۆریزم کرد بە تیرۆریست بناسێنن، بەڵام گەلی ئێران ناو دەمی ئەمریکایان کوتا.\nخاڵێکی گرینگی دیکە ئەرکی ئێمە لە بەرانبەر ئەم ڕووداوەیە کە پرسی تۆڵەسەندنەوە شتێکی دیکەیە کە شەوی ڕابردوو زلـلەیەکی بەهوژم لەوان درا.\nئەوەی وەک بەرەنگاریی گرینگە، کاری سەربازی بە تەنیا بەس نییە و گرینگ ئەوەیە کە بوونی پڕ لە گەندەڵیی ئەمریکا لە ناوچەکە کۆتایی بێت.\nئەمریکاییەکان شەڕ، دووبەرەی و پیلانگێڕی و کاولکارییان هێناوەتە ئەم ناوچەیە، سوورن لە سەر ئەوەش کە هەر ئەم کاولکاری و گەندەڵیەش بە ئێرانەوە بلکێنن.باسی دانوستان و لە پشت میز دانیشتنەوە دەستپێکی دەستێوەردانەکانە کە دەبێ کۆتایی بێت و گەلانی ناوچەکە بوون و دەستێوەردانی ئەوان قبووڵ ناکەن.\nئێمە نابێت لە ناسینی دوژمندا هەڵە بکەین. زانیاری لە سەر پیلانی دوژمن گرینگە و زانینی شێوازی بەرەنگاریی لە گەڵ دوژمنیس دەبێ خەڵک بیزانن.\nدوژمن بریتیە لە ئەمریکا، ڕژێمی زایۆنی و دەزگای چەوسێنەری کە کۆمەڵێک لە کۆمپانیاکان و دزکانی جیهانن، پیلانیان ئەوەیە کە گەنجان و خەڵکی ئێمە لە بەشە جۆراوجۆرەکان تووشی تێکشکانی ورە و ئیرادە و گومان بکەن.\nهەڵبەت پیلانی ئەمریکا تەنیا ئەمە نییە. بەڵکوو ئەوان دژی کۆماری ئیسلامی ئێران لە مەیدانی سیاسەتدا لە مەیدانی ئابووری دا کاریان کردووە، گەمارۆکان ببینن.\nئەوان لە مەیدانی پرسە ئەمنییەکانیشدا چەندین پیلانگێڕییان کردووە. ماوەیەک لەمەوپێش لە خەزڵوەردا و کێشەکانی پەیوەندیدار بە بەنزین و ئەم قسانە، لە وڵاتێکی ئەورووپایی، وڵاتێکی بچووکی پیس، چەن کەس لە دەستوپەیوەندەکانی ئەمریکا لە گەڵ چەند ئێرانیەکی مزۆر و وڵات فرۆش، کۆبوونەوە و دژی کۆماری ئیسلامی پلانڕێژییان کرد.\nئەو کاتەی لە ئێران ئەو کێشە دروست بوو ئەوان لە ئەمریکا خۆشحاڵ بوون کە کاری ئێران تەواو بووە، داوای دوو ڕۆژ ئاشکرا بوو کە کاری خۆیان تەواو بووە.\nدەبێ پیلانی دوژمن بزانین، دەبێ لە بەرانبەر پیلانی دوژمن دا خاڵە بنەڕەتییەکانی وەک بنەمای فیکری ئیسلامی و شۆڕشی یەکگرتوویی نەتەوەیی.\nئەوەی لە پەرلەمانی عێراق پەسەند کرا پەسەند کراوێکی باش بوو. پەسەند کراوی پەرلەمانی عێراق بۆ دەرکردنی ئەمریکا لە عێراق زۆر باش بوو.


سامسۆنگ کاتژمێری زیرەکی Galaxy Watch Active 2 ـی بە پشتگیری لە ECG و نرخی کەمتر لە 300$ ـەوە ڕاگەیاند – کەی ئای تی ئێن\nسامسۆنگ کاتژمێری زیرەکی Galaxy Watch Active 2 ـی بە پشتگیری لە ECG و نرخی کەمتر لە 300$ ـەوە ڕاگەیاند\nکۆمپانیای سامسۆنگ کاتژمێری زیرەکی Galaxy Watch Active 2 ـی بە پشتگیری لە ECG و نرخی کەمتر لە 300$ ـەوە ڕاگەیاند، ئەمەش لە دوای تێپەڕبوونی 6 مانگ بەسەر ڕاگەیاندنی نەوەی یەکەمی کاتژمێرە زیرەکەکە لەگەڵ نمایشکردنی گالەکسی S10 لە مانگی 2 ـی ئەمساڵدا.\nکاتژمێری زیرەکی نوێی Galaxy Watch Active 2 بە قەبارەکانی 40 و 44 میلیمەتر بەردەست دەکرێت، قەبارەی 40 میلیمەتری کاتژمێرەکە خاوەن ڕوونمایەکە بە قەبارەی 1.2 ئینج لە جۆری Super AMOLED و بە وردی نیشاندانی 360 بە 360 پێکسڵ و بە پشتگیری لە تایبەتمەندی Always On و شووشەی پارێزەری جۆری +Gorilla Glass DX ـەوە. هەروەها قەبارەی 44 میلیمەتری کاتژمێرە زیرەکەکە خاوەن ڕوونمایەکە بە قەبارەی 1.4 ئینج لە جۆری Super AMOLED و خاوەن هەمان تایبەتمەندییەکانی قەبارە 40 میلیمەترییەکەی کاتژمێرەکە.\nکاتژمێرە زیرەکەکە پشتگیری لە ڕایەڵەی LTE و نەخشەکێشی دڵ (ECG: Electrocardiography) دەکات. بەڵام لە سەرەتای ڕاگەیاندنییەوە، نەخشەکێشی دڵ لە کاتژمێرە زیرەکەکەدا بەردەست نابێت بە هۆی مۆڵەت وەرگرتنی بەکارهێنانی تایبەتمەندییەکە لە لە لایەن کارگێڕی دەرمان و خواردنی ویلایەتە یەکگرتووەکانی ئەمریکاوە.\nنرخی کاتژمێرە زیرەکەکەی سامسۆنگ لە 280$ ـەوە دەستپێدەکات و لە ڕێکەوتی 27 ـی مانگی 9 ـی ئەمساڵدا لە بازاڕەکانی جیهاندا بەردەست دەکرێت.\nتاگەکان ECG Galaxy Watch Active 2 سامسۆنگ کاتژمێری زیرەک


مانگی مارس مانگی هۆشیاری بۆ شێرپەنجەی كۆڵۆن\nهەموو ساڵێك مانگی مارس دیاری كراوە بۆ هۆشیاری لەشێرپەنجەی كۆڵۆن و پسپۆڕانی تەندروستی باس لەگرنگی پشكنینی پێشوەخت و پشتیوانی تووشبووان و چاكبووەكان و خێزانەكانیان دەكەن بۆ بەرەنگاربوونەوەی ئەو نەخۆشیە.\nبەپێی ئامارەكان لەسەر ئاستی جیهان شێرپەنجەی كۆڵۆن بەسێیەم جۆری باوی جۆرەكانی شێرپەنجە دادەنرێت و دەگاتە لە10%ی كۆی جۆرەكانی شێرپەنجە و ئەم نەخۆشیە لەنێو وڵاتە پێشكەوتووەكاندا ڕێژەكەی بەرزە و لە65%ی كۆی تووشبوون لەنێو وڵاتانی پێشكەوتوودایە.\nشێرپەنجەی كۆڵۆن باوترین جۆری شێرپەنجەیە لەنێو پیاوان و دووەم جۆری شێرپەنجەی باو دادەنرێت لەنێو ژنان لەدوای شێرپەنجەی مەمك و بەدووەم هۆكاری گیان لەدەستدان بەهۆی شێرپەنجە دادەنرێت لەجیهان و ساڵانە دەبێتە هۆی گیان لەدەستدانی نزیكەی یەك ملیۆن كەس.\nشێرپەنجەی كۆڵۆن چیە:\n- شێرپەنجەی كۆڵۆن و ناسراو بەشێرپەنجەی ناوسك بریتیە لەجۆرێكی شێرپەنجە كە لەناو كۆڵۆن و بەشەكانی ناوسك دروست دەبێت بەهۆی ڕوودانی گەشەكردنێكی ناسروشتی خانەكان كە توانای هێرشكردن و بڵاوبوونەوەی هەیە لەبەشەكانی دیكەی لەش.\nزۆرینەی جار شێرپەنجەی كۆڵۆن وەك گرێیەكی پاك یان وەك گرێیەكی گۆشتی دەستپێدەكات و بەتێپەڕبوونی كات دەگۆڕێت بۆ شێرپەنجە.\nهۆكارەكانی مەترسی تووشبوون بەشێرپەنجەی كۆڵۆن:\n- سیستمی خۆراكی خراپ و قەڵەویی.\n- جگەرەكێشان و خواردنەوەی كحول.\n- كەمی جووڵە و چالاكی جەستەیی.\n- خواردنی گۆشتی سور و گۆشتە چارەسەركراوەكانی وەك گۆشتی سوێركراو و ووشككراو و گۆشتی لەقتوونراو و گۆشتی خۆشكراو.\n- نەخۆشیەكانی هەوككردنی ناوسك.\n- تێكچوونی جیناتی بۆماوەیی كەتەنیا لە5%ی حاڵەتەكان پێكدەهێنێت.\nدەستنیشانكردنی شێرپەنجەی كۆڵۆن:\n* ئەو جۆرە نەخۆشیە لەرێگەی وەرگرتنی نمونەیەك لەكۆڵۆن لەرێگەی هەناوبینی دەست نیشان دەكرێت لەدوای وێنەگرتنی پزیشكی بۆ دیاری كردنی ئاستی بڵاوبوونەوەی نەخۆشیەكە.\nپشكنینی پێشوەختەی شێرپەنجە بەرێوشوێنێكی چالاك دادەنرێت بۆ رێگرتن و كەمكردنەوەی گیان لەدەستدان بەهۆی شێرپەنجەی كۆڵۆن و پزیشكان رێنمایی دەدەن ئەو جۆرە پشكنینانە لەسەرەتای تەمەنی پەنجا ساڵیەوە تاوەكو حەفتاو پێنج ساڵی بكرێت.\nچارەسەركردنی شێرپەنجەی كۆڵۆن:\n* ئەو نەخۆشیە چارەسەر دەكرێت لەرێگەی كۆكردنەوەی چەند شێوازێك ئەوانیش نەشتەرگەری و چارەسەری تیشكی و چارەسەری كیمیایی و چارەسەر لەرێگەی شەپۆلەوە.\nئەو شێرپەنجانەی لەناو دیواری كۆڵۆندان زیاتر شایەنی چارەسەركردنن لەرێگەی نەشتەرگەری، لەكاتێكدا قورسە چارەسەركردنی ئەو نەخۆشیە لەكاتی بڵاوبوونەوەی و گواستنەوەی بۆ بەشەكانی دیكەی لەش.\nنیشانەكانی تووشبوون بەشیرپەنجەی كۆڵۆن:\nلەنیشانەكانی تووشبوون بەم جۆرە شێرپەنجەیە بریتیە لەبوونی خوێن لەناو پیسایی و قەبزبوونی توند یان سكچوون و سك ئێشە لەگەڵ لەدەستدانی ئارەزووی خواردن و كێش و هەستكردن بەگێژبوون و هیلاكی بەردەوام و ڕشانەوە.ڕوودانی خوێنبەربوون یان تووشبوون بەكەم خوێنی بەنیشانەی مەترسیدار دادەنرێت لای ئەو كەسانەی تەمەنیان لەسەروو پەنجا ساڵیەوەیە و زۆرینەی شێرپەنجەی كۆڵۆن بەهۆكاری پەیوەندیدار بەشێوازی ژیان و بەساڵاچوون لەگەڵ ژمارەیەكی كەمی حاڵەتەكان بەهۆكاری بۆماوەیی ڕوودەدات.\nدەكرێت مەترسیەكانی تووشبوون بەشێرپەنجەی كۆڵۆن كەمبكرێتەوە لەرێگەی گرتنەبەری شێوازێكی ژیانی تەندروست و كەمكردنەوەی هۆكارە مەترسیدارەكانی ئەو نەخۆشیە وەك قەڵەوی و كەمی جوڵەی جەستەیی و سیستمی خۆراكی خراپ و جگەرەكێشان و خواردنەوەی كحول.\nخواردنەوەی پێنج كوپ ئاو لەرۆژێكدا و خواردنی میوە و سەوزەوات و كەمكردنەوەی خواردنی گۆشتی سوور و گۆشتی دەستكاری كراو رۆڵی هەیە بۆ كەمكردنەوەی مەترسی تووشبوون بەشێرپەنجەی كۆڵۆن و هەروەها زیادكردنی چالاكی جەستەیی وەك رۆیشتن و پاسكیلسواری و سەركەوتن بەقادرمە لەبری بەكارهێنانی بەرزكەرەوە دەبێتە هۆی كەمكردنەوەی مەترسیەكان.


سێنتەری زمان ئەنجامی تاقیکردنەوەی خولی پێنجەمی سەرجەم ئاستەکانی کۆرسی زمانی ئینگلیزی کاندیدانی ماستەر و دکتۆرا و نازناوی زانستی ڕادەگەیەنێت\nسێنتەری زمانی زانکۆی ڕاپەڕین ئەنجامی تاقیکردنەوەی ئاستەکانی Elementary و Pre-Intermediate و Intermediate و Upper-Intermediate و Advancedی بەشداربووانی خولی پێنجەمی کۆرسی ئینگلیزی کاندیدانی ماستەر و دکتۆرا و نازناوی زانستی ڕادەگەیەنێت. لە خوارەوە کرتە بکە و ناوەکەت بدۆزەرەوە. لە ئەنجامەکان pass واتە دەرچوو و Fail واتە کەوتوو.\nتێبینی: هەر بەشداربوویەک گازندەی لە ئەنجامەکەی هەیە دەتوانێت لە ڕێگەی ئەم ئیمەیڵەوە ئەم ئیمەیڵە پارێزراوە لە سپام, پێویستە جاڤا سکریپت چالاک بکەیت بۆ بینینی. گازندە تۆماربکات، پێویستە تاوەکو کۆتایی دەوامی ڕۆژی یەک شەممە، 30-08-2020، گازندەکەی بنێرێت بۆ ئیمەیڵی سێنتەری زمان ئەم ئیمەیڵە پارێزراوە لە سپام, پێویستە جاڤا سکریپت چالاک بکەیت بۆ بینینی.، لە دوای ئەم ڕێکەوتەوە هیچ گازندەیەک وەرناگیرێت.\nکۆبوونەوەی ئاسایی دەستەی کارگێری و ئەکادیمی سێنتەری زمان بۆ سمێستەری دووەم بەڕێوەچوو\nسێ شەممە، ڕێکەوتی ١٨ی ٢ی ٢٠٢٠، لە Language Loungeـی سێنتەری پەرەپێدان و زمان کۆبوونەوەی ئاسایی دەستەی کارگێری و ئاکادیمی سێنتەر ئەنجامدرا، کە ماوەی زیاتر لە کاتژمێرێکی خایاند.\nئەنجامی تاقیکردنەوەی دیاریکردنی ئاست Placement Test\nسێنتەری زمانی زانکۆی ڕاپەڕین بە فەرمی ئەنجامی تاقیکردنەوەی دیاریکردنی ئاست Placement Test ڕادەگەیەنێت، کە لە ڕێکەوتی 18-1-2020 بە شێوەی ناوەندی لە زانکۆی سلێمانی ئەنجامدرا. ئەو بەشداربووانەی کە لەسەر پشکی زانکۆی ڕاپەڕین لە زانکۆی سلێمانی تاقیکردنەوەی دیاریکردنی ئاستیان ئەنجامدا، بفەرموون لە خوارەوە کرتە لە بەستەرەکە بکەن بۆ دۆزینەوەی ئەنجامەکەتان.\nکرتە لێرە بکە بۆ دۆزینەوەی ئەنجامەکەت....\n١- ئەنجامەکە تەنها ئاستەکەیە کە تۆ دواتر پێی دەچیتە ناو خولی فێرکاری زمانی ئینگلیزی.\n٢- هەر بەڕێزێک ناوی نەبێت، ئەوا بە هۆکاری پسولە نەبڕین ئەنجامەکەی دانەندراوە، پێویستە پسولە ببڕیت و پاشان سەردانی سەنتەر بکات بۆ وەرگرتنەوەی ئەنجامەکەی.


بەشی بزربوو - قەڵەم\nتاریخ ایجاد در شنبه, 18 اسفند 1397 19:33\nدەکرێ بە هیواوە بژیت بەڵام بە بێ تێکۆشان، یاخود بە تێکۆشانەوە بەڵام بە بێ هیوا. هەڵبەت باشترین هاوکێشە ژیانکردنە بە هیوا و بە تێکۆشانەوە. بەڵام ئەمە کە دەستی نەدا، دوو بەشەکەی تر سەرهەڵدەدەن. لە راستیدا ئەم دووانە پێناسەی سەرەکیی کۆمەڵگای ئێمەن.\nهیوای بێ تێکۆشان شتێکە وەک دوواڕۆژێکی روون بەڵام بە تاریکەسەلاتی ژیانی ئەمڕۆوە، تێکۆشانی بێ هیوایش شتێکە وەک ئیستایەکی روون بەڵام بە داهاتوویەکی رەشەوە.\nبەڵام ئەوە چییە کە مرۆڤەکان ناچار دەکا گەر هیوا و تێکۆشان پێکەوە هەڵنەبژێرن ئەوا بە ناچار دەبێ یەکیان هەر هەڵبژێرن؟ دەکرێ بڵێین ئەمە لە لۆژیکی ژیانەوە سەرهەڵدەدات، چونکە لانیکەم بە بێ یەک لەم دووانە بەردەوامبوون مەحاڵ دەبێ و ژیان پڕ دەبێ لە مردن و لە راوەستان.\nمرۆڤ ناچارە ملبدات بە یەکیان، بەڵام ئەمە خۆی لە خۆیدا زیرەکی نیە، زیرەکی ئەو کاتە سەرهەڵدەدات کە هیوا و تێکۆشان پێکەوە دەبن بە بژاردەی مرۆڤ.\nبە جورئەتەوە دەتوانین بڵێین هیچ داهاتوویەک لە ئارادا نیە بە بێ هەبوونی هاوکاتی هیوا و تێکۆشان. لە بزربوونی ئەم دووانەدا ئەوەی دەمێنێتەوە بریتیە لە رەوتێکی یەکجار ئاسایی ژیان کە زۆر جار لە ژیان ناکا.\nهەڵبەت دەکرێ ئەمەیش دیسان هەڵبژاردنێک بێت. هەڵبژاردنێک پڕ لە بەتاڵکردنەوەی خۆ لە خۆیەتی خۆ.\n١٠ مارسی ٢٠١٩


شیرازنامە (٤) – كولتور مه‌گه‌زین\nبابه‌تی: پێشەوا کاکەیی\t تشرینی یەکەم 24, 2016\nپاش بڵاوبوونەوەی بەشی یەکەم، بەشی دووەم و بەشی سێیەم\nسڵاو … لە حیکمەتی بەردەوە، ستاییشێک بەر لە ڕۆح، لە سروشت بێت. هەڵبەت ئەم هاوکێشەیە، گەر بە کوفرتان وەرگرت، بە کوفرێکی شیرین وەریبگرن. موناجاتێکە ئەمڕۆکە دەگەڵ ڕۆحی ئێوەدا نییە و، لە نائامادەیی ئێوەوەیە، گەر ئەم درێژدادڕییە دەکەم و دەبەر خۆمەوە تا دەگەیتە ئێرەکانێ، من لەگەڵ جیهانی نا بەجیهانکراودا دەدوێم. چ دەبێت کچی سەید زادەی ڕۆحبەر … بەر لەوەی بێیت و، وەڵامی پێشووتان لێ وەربگرمەوە و بچینە نێو دونیای شاعیرانی دییەوە؛ وەها بڵێم: کە “بەرد” لە دونیای شاعیران و عاریفانیشدا، هێندە دۆخی ڕەقی دراوەتێ، وەک ئەوەی جیهانی نائامادەیی بەجیهاننەکراوی بەرد، پشکی کوفری شیرینی بەرکەوتووبێت کە بۆ بە جیهانیی نەکراوە و، گانەوەر و ئاژەڵ و ئاو و هەوا و بەرد و درەخت … سەرتاپای بە بوون و نەبوونی ڕۆحەوە، جگە لە مرۆڤ، جیهانی نائامادەییان دراوەتێ پاڵ و، بە جهیانیی نەبوون. هەڵبەت بۆ وەی سەرتان نەهێشێنم، ئەم ورتەورتەی من، هەر لەم ورتەورتەوە سەرچاوە دەگرێت؛ کە مرۆڤێکی وەهای وەکوو منیش، گەر لە دەرەوەی عەقڵی مرۆڤ نەبێت، هەموو شتێک ناجیهانییە. بەس بۆ وەی بە جیهانیی کەرەستەکانی چ بەرد و ئاووهەوا و گانەوەر و ئاژەڵ و تا دوایی، بە جهیانی جیهانکراوی بدرەوشێنەوە، مرۆڤ چ هەنگاوێکی ناوە، بۆ وەی بەجیهانییان بکات. ئینجا هەچەڵ لێرەوە دەست پێ دەکات، کە دونیای شیعر لە کوێی ئەم بە جیهانیبوونەدایە و، شیعر چی کردووە و چی پێ بووە، بۆ وەی لەم ڕۆح و نا ڕۆحەی جیهانەدا، بە حەسرەتەوە بڕوانینەوە شتەکان.\nهێشتا هیچ نەبووبوو، سپێدە، بە ئاستەم باوێشکی دەدا، کە دوو تاڵە دەزووی سپیی لە ڕەشی جیا کردبۆوە، بۆ وەی ئەستێرە واز لەو خەوە قورسە بێنێت و، سەیری شەونمی سەر گیا بکات؛ کە چلۆن وا بەو سبحێنە زووییەوە، دەستونێژی بە زەنگۆڵ هەڵبگرێت، ئەویش چ زەنگۆڵێک، لە ئارەقەکردنەوەی زیکری ڕۆحی خۆیدا. من دەزانم، شەوانە: ئەستێرە، بە کوتەکیش وە ئاگا نایەتەوە؛ چوونکی هێندەی نازدرایە، هەر بچووکترین شتی بە دڵ نەبێت، ڕۆشنایی لەدەست دەدات. ئیدی مرۆڤ، کە سروشت دەبینێت، یان دەچێتە نێو سروشتەوە، وەها دەزانێت، قووڵایی بە جیهانبوونی جیهان لەوێدایە، نازانێت، کە جیهانی سروشت، دەبێت بە کردەیی مرۆڤەوە ببەسترێت و چۆن دەیبات و چلۆن لەگەڵیدا دەژیێت و چۆن لە نەمان دەیپارێزێت. ڕەنگە پێتان سەیر بێت، کچی سەید زادەی ڕۆحبەر … لەوەیە ئێوە بڵێن: چۆن مەگەر سروشت بە جیهانی جیهانکراو نییە، منیش بڵێم: نا؛ گەر مرۆڤ بە جیهانی جیهانکراوی نەکات، ئەرکی مرۆڤ و مرۆڤبوون و بوونەوەی سروشت لە کردەیدا چییە، گەر مرۆڤ دونیای ڕەسەن و ناڕەسەن لێکدی جودا نەکاتەوە. مەبەستم ئەوە نییە، لە حزوورتاندا بڵێم: سروشت ناڕەسەنە، نا سروشت ڕەسەنە، بەس شاعیر و عاریفەکان چۆن بە ڕەسەنێتیی دەکەن. مرۆڤ، وەک بازاڕەکی، سەیری شەتەکان نەکات؛ جیهانی شیعر، دەبێت لە جیهانی سروشت دەریبهێنێت و بە جیهانی سروشتیی بکاتەوە. سروشت وەک کەرەستەیەک، لە شیعربووندا بەردەوام بوونی هەیە. بەس گرنگ ئەوەیە چۆنییەتی بەردەوامی، چۆن بە بوونی بدەیەنەوە. گەر دڵتان هێشا، تکا دەکەم، بە گەوەرەییتان لەم ڕایەی من، بە جیهانبوونی جیهانی شیعر، ببەخشن.\nجیهانی سروشت و بە جیهانبوونی جیهان:\nبا بچینە نێو سروشت و، ساتێک ڕا بمێنینەوە، تا لە نامەی ئایندەدا، لەمەڕ شاعیرێك قسە دەکەین. هەڵبەت گەر نەبمە سەرهێشە بۆ ئێوە، دەمەوێت بڵێم: “بەرد و حزووربوونیی و بە حزووربوونی بەرد”، ئەمە ئەو دوو جیهانە ڕۆحییە و نا ڕۆحییەیە، یان بڵێم: جیهانی ناڕۆحیی، چلۆن بە ڕۆحی بکەین. بەرد، گەر لە حزووردا شیعری لێ بتکێت، یان شیعری لێ داتاشرێت، ئەم شیعرە: سروشت دەباتەوە کوێی سروشت، گەر مرۆڤ، وەستاکاریی تێدا نەکات و، لەم جیهانە ڕووتەی دەربهێنێت و بیباتەوە نێو قووڵییەکەی. دەبێت بەرد، بگوازرێتەوە و، لە سادەییەکەی بێنینەوە دەرێ و جارێکی دیکە بە سادەیی بکەینەوە، سادەییەک لە قووڵیدا. ئەوسا، شیعر لە حزووری بەرددا، بە جیهانبوونی سروشتی دەکات. هەڵبەت ئەمە بۆ درەخت و گانەوەر و ئاو هەواو ئاژەڵ و تا دوایی، کە جیهانیی جووڵاو و نەجووڵاو، بە حزووربوون دەکرێت.\nسروشت لە متبوونی مرۆڤدا:\nهەر بە ڕاست، کامیان جووڵاوە و کامیان نەجووڵاوە، مرۆڤ بە هانای سروشتەوە دەچێت؟ ئەوە مرۆڤە لەم ساتەدا، مت بووە و، چاوەڕێی سروشتە بە بێ باڵ دەری بهێنێت، یان ئەوە سروشتە، لە نێو دونیا ڕۆحیی و چاوەکانیی مرۆڤدا مردووە و مرۆڤ نایەوێت ڕزگاری بکات؟ سروشت، چۆن مرۆڤ ڕزگار دەکات لە ناهەمواریی نێوەوەی مرۆڤ، دەبێت مرۆڤیش بە هەمان چەشن سروشت بباتە مەنزڵ و تەواوکەی یەکدی بن. لە تەشریف ئێوەدا، دەڵێم: هەچەڵی ئەم بێنەوبەردەیەی ژیان لەوەوە سەرچاوە دەگرێت، کە چۆن مرۆڤ لە هەناوی خۆیدا بێزار بووە، ڕەنگدانەوەی دەرەوەشی هەیە، سروشتیش بە دەست ئەم نەخۆشییەی مرۆڤ، تووشی شپرزە و نەخۆشبوون چووە و تووخنی مەرگ دەکەوێت. متبوونی سروشت و متبوونی مرۆڤ، تەواوکەریی یەکدین، بەس کچی سەید زادەی ڕۆحبەر … متبوونی سروشت، بە بڕوای من، لە بێهیوایی مرۆڤەوە سەرچاوە دەگرێت. وە بیر ڕۆحتان دەخەمەوە، کە دەبێت سروشت و بە جیهانی جیهانکراوی سروشت، ترووسکاییەکی پێ بدەینەوە و نابێت سروشت دەگەڵ خۆماندا ببیەنەوە دۆخی متبوونەوە. با سروشت، بکەینە ئیلهامی دەربازبوون لە متبوونمان. تاوەکوو دیدارێکی دی، ڕۆحتان هەر ئاسوودە بێت.\n19/ ١٠ / ٢٠١٦ قەڵادزێ


پۆلیسی پارێزگای سلێمانی دەستگیرکردنی چوار تۆمەتباری لەسەر دۆسیەی کوشتنی کەسێک و برینداربوونی دوو کەسی دیکە لە گوندی کێلە سپی ڕاگەیاند.\nبەڕێوەبەرایەتی پۆلیسی پارێزگای سلێمانی لە ڕوونکردنەوەیەکدا (18ی کانونی یەکەمی 2021) دەڵێت، لەسەر دۆسیەی كوشتی كەسێك و برینداربوونی دوو كەسی دیكە لە گوندی كێلەسپی مەفرەزەكانی بنكەی پۆلیسی تاسڵوجە و هێزی تایبەتی بارەگا چوار تۆمەتباریان دەستگیركرد.\nدەشڵێت، ڕۆژی 17ی کانونی یەکەمی 2021 ، لە گوندی كێلەسپی سەر بە پارێزگای سلێمانی بەهۆی ڕوداوێكەوە سێ هاوڵاتی بریندار بوون، یەكێك لەو هاوڵاتیانە دوای گەیاندنی بۆ نەخۆشخانە بەهۆی سەختی برینەكەیەوە گیانی لەدەستدا، دوای گەیشتنی هێزەكانی پۆلیس و تیمەكانی بەشی پۆلیسی بەڵگەی تاوان كەشف و هێڵكاری بۆشوێنی ڕوداوەكە كرا و بەڕێز دادوەر فەرمانی دۆزینەوەو دەستگیركردنی بۆ چوار تۆمەتبار دەركرد.\nپۆلیسی سلێمانی لێكۆڵینەوەكانی دەستپێكرد و "سەرەنجام توانرا لەماوەیەكی كەمدا لەلایەن بنكەی پۆلیسی تاسڵوجە و بەهاوكاری مەفرەزەكانی هێزی تایبەتی بارەگای بەڕێوەبەرایەتی پۆلیسی پارێزگای سلێمانی چوار تۆمەتبار دەستگیر بكرێن."\nلەئێستادا هەریەكە لە تۆمەتباران :\nج ، أ ، ر لەدایكبووی 1990\nأ ، ر ، ح لەدایكبووی 1965\nك ، ه ، ر لەدایكبووی 1978\nر ، ر، ح لەدایكبووی 1960\nبەبڕیاری بەڕێزدادوەرو بەپێی ماددەی 406 لەیاسای سزادانی عیراقی ڕاگیراون و لێكۆڵینەوە لەگەڵیان بەردەوامە.\nپۆلیسی ھەرێم: هەڵهاتووان لەدەستی یاسا دەستگیردەكرێن\n2021.12.16 - 16:32\nناس کورد ڕووداوێکی سەیری شەوی سەری ساڵ لە سلێمانی ئاشکرا دەکات\n2022.01.01 - 21:55


خاچی سوور:چاوەڕوانی و ئازاری كەسانی بێسەروشوێن كۆتایی نایەت PUKmedia یەکێتیی نیشتمانیی کوردستان\nخاچی سوور:چاوەڕوانی و ئازاری كەسانی بێسەروشوێن كۆتایی نایەت\nجینۆساید 10:29 PM - 2021-08-30\nكۆمیتەی نێونەتەوەیی خاچی سوور لە رۆژی جیهانی كەسانی بێسەروشوێندا بڵاویكردەوە كە تەواوی ئەو كەسانە دێنەوە یادمان كە لە ئاكامی چەندین ساڵ لە ناكۆكی چەكداری لە عیراقدا ونبوون. ئەمڕۆ پشتگیری خێزانەكانیانین كە ئێشو ئازارەكانیان نەگەیشتۆتە كۆتاو ئێمەش پێویستی و خواستەكانی ئەوانمان لە ئەجێندای كەسانی خاوەن بڕیاردا دادەنێین.\nچەندین دەیەی لەدوا یەكی ناكۆكیەكان و ماوەكانی توندوتیژی كە لەوڵاتدا رویانداوە بوونەتە هۆی ونبوونی سەدان هەزار كەس، ئەمەش وایكردوە كە عیراق لەو وڵاتانە بێت كە زۆرترین ژمارەی كەسانی ونبویان تێدایە.\nدەشێت شەڕەكان خاوببێتنە‌وە، لەگەڵ ئەوەشدا شەڕی خێزانی كەسە ونبوەكان هەر بەردەوامە. گرنگ نیە كەسە ئازیزەكانیان بەهۆی كام ناكۆكیەوە ونبوون، چونكە تەواوی خێزانەكان رووبەڕووی هەمان ئاستەنگ و پەژارە دەبنەوە لە زۆر لایەنەوە. بۆ ئەو خێزانانە، لەپاش ئەم رۆژەش، ئازار و یادگاریەكان هەر درێژەیان دەبێت، تاكو خێزانەكان سەربوردەی كەسە ئازیزەكانیان بۆ یەكلادەبێتەوە.\n" بۆ من، وەك ژنێك ئەركێكی زۆر دژوارە بەتەنیا تەواوی كوڕەكانم پێبگەیەنم لەم كۆمەڵگایەدا. كوڕەكانم پێویستیان بەباوك هەیە. چونكە ئەو كۆڵەكەی ماڵە‌كەیە." دایكی عەلاوی دەڵێت، كە هاوژینی ستارە كە لە ساڵی 2016دا ونبووە.\nدایكی عەلاوی هاوشێوەی چەندین هاوژین و دایكانی دیكە، مافی ئەوەیان هەیە كە چارەنووسی كەسە خۆشەویستەكانیان بزانن. راستی تاڵی ئەو خێزانانە وەك گێژاو بەردەوامە، كە كاریگەری لەسەریان دەبێت لە رووی سۆزداری و جەستەیی و یاسایی و دارایی و كۆمەڵایەتیەوە. ئەو خێزانانە لە دو دڵیدا دەژین چونكە بەبەردەوامی چاوەڕێی هەواڵ و زانیارین ولە هەمان كاتدا رووبەڕووی چەندین ئاستەنگی دارایی و یاسایی دەبنەوە.\nلە ساڵی 1991ەوە، نێردەی كۆمیتەی نێونەتەوەیی خاچی سوور لە عیراقدا بەردەوام بووە لە دیالۆگ لەگەڵ دەسەڵات و لایەنە پەیوەندارەكاندا بەمەبەستی چارەسەركردنی ئەو پرسانەی كە پەیوەستن بە كەسانی ونبوو. كۆمیتەی نێونەتەوەیی خاچی سوور سەرۆكایەتی لیژنەی سێلایەنی پەیوەست بە كەسانی ونبوو دەكات كە پێكهاتوە لە كوێت و عیراق و لیژنەیەكی دیكە كە پێكهاتوە لئێران و عیراق بە مەبەستی روونكردنەوە و دیاریكردنی جێوشوێنی ئەو كەسانەی كە لە میانی هەردوو ناكۆكی چەكداریدا بێسەروشوێن بوون. هەروەها، ئێمە هاوكاری خێزانی كەسانی ونبوو دەكەین بۆ سۆراخ كردنی ئەو ئەندامانەی كە ونبون بەدرێژایی كاتی گشت ناكۆكیە چەكداریەكان، ئەویش لەڕێی خزمەتگوزاری پەیوەندییە خێزانیەكان.\nخێزانی ئەو كەسانەی ونبوون چەندین پێویستی دیكەیان هەیە، لەبواری ئابوری و دەروونی و یاسایی و كارگێڕی و ئێمە هەوڵدەدین بەشداربین لە بەدەمەوە چوونی ئەو پێویستیانە.\nبەم بۆنەیەوە، كۆمیتەی نێونەتەوەیی خاچی سوور داوا دەكات لە تەواوی لایەنە دەسەڵاتدارەكان كە هەوڵەكانیان دوو ئەوەندە بكەن بەمەبەستی رونكردنەوەو دیاریكردنی چارەنوسی كەسانی بێسەروشوێن و بەدەمەوەچونی پێویستیەكانی خێزانەكانیانەوە، و ئێمەش هەردەم ئامادەین بۆ پشتگیریكردنیان لە جێبەجێ كردنی ئەرك و بەرپرسیارێتیەكانیان بەپێی یاسای مرۆیی نێونەتەوەیی. تەواوی كەسانی ونبوو و خێزانانیان پێویستە بە یەكسانی مامەڵە بكرێن، بەبێ گوێدان بە بارودۆخ و هۆكاری ونبوون. ئێمە هاوبەشی دەكەین لە دابین كردنی پێویستی و داخوازیە هەنوكەییەكانی ئەو خێزانانە و بەردەوامیش دەبین لە پشتگیری كردنیان لەرێی پرۆگرامە جوداكانمانەوە بە ئامانجی ئەوەی كەمێك لە بارگرانیان كەم بكەیەنەوە.\nکوردستان 10:26 PM - 2021-12-04 هاوكارییه‌كانی بافڵ تاڵه‌بانی گه‌یشته به‌شه ناوخۆیه‌كانی زانكۆو په‌یمانگاكانی سلێمانی


ماڵکۆم: پێش کلاسیکۆ مێسی پێی وتم لەسەرخۆبە و کەس باسی نایماری نەکردووە – تۆڕی میدیایی خەڵک\nماڵکۆم: پێش کلاسیکۆ مێسی پێی وتم لەسەرخۆبە و کەس باسی نایماری نەکردووە\n2019/02/11 - 11:00 AM\nماڵکۆم دی ئۆلیڤێرای بەرازیلی ئەستێرەی یانەی بەرشلۆنە پاش پێشکەشکردنی ئاستێکی بەرز لە کلاسیکۆ، چاوپێکەوتنێکی خێرا لەگەڵ ئێزگەی “کادینا سێر”ی ئیسپانی ئەنجام دەدات و بەم شێوەیە وەڵامی پرسیارەکان دەداتەوە:\nکاردانەوەت چی بوو کاتێک زانیت لە یاریی کلاسیکۆدا سەرەکی دەبیت؟\nباوەڕم نەکرد ڤاڵڤێردی منی لە پێکهاتەی سەرەکی کلاسیکۆ دانابێت، کاتێک ناوی خۆمم خوێندەوە هاوارم کرد: چ سوپرایزێکە!\nبەشداریت کرد و گۆڵێکیشت تۆمار کرد، بە ئاهەنگێڕانەکەتدا دیاربوو پەشۆکاویت و باوەڕ بەخۆت ناکەیت؟\nلەڕاستیدا ١٠٠ جار ئەو گۆڵەم تەماشا کردۆتەوە، زۆر خۆشحاڵم و دەتوانم زیاتر پێشکەشی بەرشلۆنە بکەم.\n“پێش کلاسیکۆ مێسی پێی وتم: لەسەرخۆبە، تۆ شایستەی ئەو چانسەیت کە پێتدراوە”\nپێش کلاسیکۆ لەگەڵ مێسی قسەت کرد؟\nبەڵێ، مێسی پێی وتم: لەسەرخۆبە، تۆ شایستەی ئەو چانسەیت کە پێتدراوە و پێویستە هەرچی لەتواناتدا هەیە پێشکەشی بکەیت.\nدەربارەی گەڕانەوەی نایمار هیچ دەزانیت؟ لە ژووری خۆگۆڕینەکان باسی ئەم بابەتە دەکەن؟\nلە ژووری خۆگۆڕینەکانی بارسا باسی گەڕانەوەی نایمار ناکرێت، نازانم ڕۆژێک لەڕۆژان دەگەڕێتەوە بۆ بەرشلۆنە یان نا، بەڵام بە دڵنیاییەوە یەکێکە لە باشترین یاریزانەکانی جیهان.\n“حەزم بە یاریکردنە لە باڵی ڕاست، حەز دەکەم بچمە ناوچەی پڕۆسەکان و شوت بکەم”\nتۆ باشترین یان ڤینیسیۆز جونیۆر؟\nئێمە لە دوو باشترین یانەی جیهان یاریی دەکەین، هەست دەکەم هەردووکمان باش بین و لەتواناماندایە زیاتر پێشکەش بکەین.\nچاوەڕێی هەلی گەورەی تری هاوشێوەی کلاسیکۆ دەکەیت؟\nدەزانم کە لەتوانامدایە سود بە بارسا بگەیەنم، ڕۆژانە بەرەوپێش دەچم و لەگەڵ مێسی مەشق دەکەم ئەوەش شتێکی ناوازە و باوەڕ پێنەکراوە، کە گەورەبووم بە نەوەکانم دەڵێم لەگەڵ مێسی یارییم کردووە.\nحەز دەکەیت لە چ پێگەیەکدا یاریی بکەیت؟\nحەزم بە یاریکردنە لە باڵی ڕاست، حەز دەکەم بچمە ناوچەی پڕۆسەکان و شوت بکەم، لە کلاسیکۆشدا هەر بەو شێوەیەم کرد، پێموابوو بەشداری ئەو یارییە ناکەم، بەڵام بێگومان ئامادەبووم بۆی.


دەستگیری گرووپێکی تیرۆریستی لە هەرێمی کوردستان - Mehr News Agency\nAP ١٣٩٩ Bahman ١٨ ١٢:٢٦\nNews Code 35904\nدەستگیری گرووپێکی تیرۆریستی لە هەرێمی کوردستان\nئەندامانی گرووپێکی تیرۆریستی لە نزیک سنوورە ڕۆژاواییەکانی ئێران دەستگیر کران.\nبە راپۆرتی ئاژانسی هەواڵی مێهر، هەڵکردنی ئاڵای داعش لە یەکێک لە گوندەکانی شاری سەید سادق لە پارێزگای سلێمانی بە ناوی بەردەرەش، هێزە ئەمنییەکانی ئەو ناوچەیەی خستە پەلەقاژە. دەمێک لە ئەو ڕووداوە تێنەپەڕیبوو کە ئاڵایەکی دیکە لە هەمان گرووپی تیرۆریستی و لە نێوان شاری شارەزوور و دەربەندیخان هەڵکرا. ئاڵای سێهەم لە نزیک گوندی کانی سپی سەر بە شاری پێنجوێن هەڵکرا و بەهۆی چاندنی بۆمب لە ژێر ئەو ئاڵەیە، دوو هێزی ئەمنی ئەو شارەش بریندار بوون.\nجووڵە ئاشکراکان لە کۆتاییدا بووە هۆی ئەوەی کە هێزە ئەمنییەکانی سلێمانی بە هاوکاری هێزەکانی شارەزوور، سەید سادق، هەڵەبجە و پێنجوێن هەوڵێکی زۆریان بۆ پووچەڵ کردنەوەی ئەوڵەکانی ئەو گرووپە دەست پێکرد.\nبە پێی ڕاگەیاندنی فەرماندەیی هێزەکانی ئاسایشی سلێمانی، لەو پێوەندییەدا شانەیەکی نووستووی تیرۆریستەکانی داعشی دەستگیر کراون.\nبە پێی ئەو ڕاگەیێندراوە، ژمارەیەک لە ئەو کەسانە کلە دەستگیر کراون پێشینەی ئەندامێتی لە گرووپی تیرۆریستی ئەلقاعیدەیان هەیە و دوو ئەندامی عەرەبی ئەو شانەیەش لە هەڵەبجە دەستگیر کراون کە چەند ژنیش لە نێویاندا دەبینرێت.\nئەو فەرماندەییە لە بەیاننامەکەی خۆیدا جەختی کردووە کە لێکۆڵینەوەکان لەو بارەوە درێژەی هەیە و لە داهاتوویەکی نزیکدا زانایری زیاتر لە سەر ئەو گرووپە، ئامانج و بەرنامەکانیان بڵاو دەکرێتەوە و جێی ئاماژەیە کە ئەو گرووپە زنجیرە تەقینەوەیەکیان لە بەرنامەدا هەبووە.\nدەستگیری تیرۆریستانی داعش لە هەرێم


ANF | پوتین سەربەخۆیی دۆنیتسك و لۆهانسكی بەفەرمی ناساند\nدووشه‌ممه, 21 Feb 2022, 23:00\nئەمشەو ئاڵۆزی و ناکۆکییەکانی نێوان کۆنفدراسیۆنی ڕووسیا لە لایەک و وڵاتی ئۆکرانیا و وڵاتانی ڕۆژئاوا لەلایەک دیکە، بە بڕیارێکی ڤلادیمێر پوتین، سەرۆکی ڕووسیا چوونە قۆناغێکی دیکەی مەترسیدارەوە.\nکەمێک پێش ئێستا پوتین، بڕیارێکی واژوو کرد کە تێیدا بە فەرمی دانی ناوە بە سەربەخۆیی دوو ناوچەی (دۆنیتسك و لۆهانسك)ی ئۆکرانیادا.\nبە پێی بڕیارەکە، ڕوسیا و دوو ناوچەکە لە زۆر بواردا بە تایبەتی ئاساییش، سەربازی و پاراستندا هاوکاری یەکدی دەکەن.\nناوچەکانی (دۆنیتسك و لۆهانسك) سەر بە هەرێمی دۆنباس-ن کە دەکەێتە ناو خاکی ئۆکرانیاوە و زۆرینەی دانیشتوانەکەیان ڕووسن.\nهەر دوو ناوچەکە بەر لە ٨ ساڵان وەک دوو کۆماری جیا لە ئۆکرانیا سەربەخۆییان ڕاگەیاندبوو و لەو کاتەوە تا بە ئەمشەو لە چاوەڕوانی دانپێدانی فەرمی ڕووسیادا ببوون و ئەمشەو پۆتین کۆتایی بەو چاوەڕاونییەن هێنا.\nپێشتر سەرۆکی ڕووسیا لە وتارێکدا ڕایگەیاندبوو: ئەمریکا و وڵاتانی دیکەی ڕۆژئاوا دەیانەوێت خاکی ئۆکرانیا بۆ سیخوڕی دژ بە ڕووسیا بەکاربهێنن، ڕۆژی دوو شەممەش سەربەخۆی هەردوو ناوچەی دۆنیتسك و لۆهانسك ڕادەگەیەنم.\nپوتین، لەوەش زیاتر چووبوو و وتبووی: ئۆكرانیا بەشێكی دانەبڕاوی مێژوومانە، وەك بەشێك لە مێژوومان لێی دەڕوانین، خۆرهەڵاتی ئۆكرانیاش خاكی ڕووسیای دێرینە.\nپوتین، ئاماژەی بەوە کرد بوو؛ ساڵی ڕابردوو ئەمریکا و ناتۆ بەشداربوون لە مەشق و ڕاهێنانی ٢٣ هەزار کەس لە ئۆکرانیان و لە ئێستادا پلانیان هەیە ١٠ مانۆڕی گەورەی سەربازی ئەنجام بدەن. ئەوانەش بەڵگەن لەسەر ئەوەی کە دەیانەوێت هێزی سەربازی ئەتڵەسی دروست بکەن و لەوێوە چاودێری ناوەندەکانمان بکەن.\nپوتین جەختی کردبوویەوە، هەر وڵاتێک ئازادە لەوەی کە ئاسایشی خۆی دابین بکات، بەڵام یاسایەک هەیە بەگوێرەی ئەو یاسایە، نابێت ئاسایشی خۆت لەسەر بنەمای ئاسایشی دەوڵەتی دیکە دابین بکەیت. چوونی ئۆکرانیا بۆ ناو ناتۆ هەڕەشەی ئاساییشی لەسەر ڕووسیا دروست دەکات، بۆیە مایە قبوڵکردن نییە. ئەمریکیەکان ئەم سیاسەتە شەڕانگێزیانە لە دژی ڕووسیا بەکاردەهێنن.\nپوتین ئەوەشی وتبوو: ڕووسیا ئامادەیە بۆ چارەسەری هەر کێشەیەک هەرچەندە ئاڵۆزیش بێت بە ڕێگەی گفتوگۆ، بەڵام دەبێت لایەنی بەرامبەر گەرەنتی ئەوە بدات نابێتە مەترسی بۆ سەر ڕووسیا.\nناوچەی دۆنیتسك، ڕووبەرەکەی ٢٦،٥١٧ کیلۆمەتر چوارگۆشەیە و لۆهانسك-یش ڕووبەرەکەی ٢٦٫٦٨٤ کیلۆمەتر چوارگۆشەیە و دەکەونە بەشی ڕۆژهەڵاتی ئۆکرانیاوە و پێکەوە هەرێمی دۆنباس پێکدەهێنن کە هەرێمێکی ستراتیژی گرنگە. هەرێمەکە لە باشورەوە دەکەوێتە سەر دەریای ئازۆف کە گەرووی کریچ دەریاکە دەبەستێتەوە بە دەریای ڕەشەوە.\nپێشتر ڕووسیا هەرێمی قرمی باشوری ئۆکرانیا کە ڕووبەرەکەی ٢٦٫٩٤٥ کیلۆمەتر چوارگۆشەیە خست بووە سەر خاکی وڵاتەکەی و لە ئۆکرانیا دابڕی بوو. ئێستاش وڵاتانی ڕۆژئاوا و ئەمەریکا نیگەرانی ئەوەن ڕووسیا دۆسیەی ناوچەکانی (دۆنیتسك و لۆهانسك) بۆ هەمان مەبەست بقۆزێتەوە و سیناریۆی قرم دووبارە و وەک ئەو هەرێمە پەیوەستیان بکات بە ڕووسیاوە. مەترسییەکان لەوەش زیاتر چوون، ئەمەریکا و ڕۆژئاوا پێیانوایە؛ ڕووسیا بەو دوو ناوچەیەوە ناوەستێ و دەرەنجام ئۆکرانیا داگیر دەکات. بۆیە هەر لە دەستپێکی ئاڵۆزی و ناکۆکییەکانی نێوان ڕووسیا و ئۆکرانیاوە بە ئەم ساتانەش دەگات، دژی سیاسەتی ڕووسیان بەرامبەر بە ئۆکرانیا.\nهەر بۆیە خێرا لە پاش ڕاگەیاندنی بڕیاکەی ئەمشەوی پوتینەوە، سەرانی ڕۆژئاوا پەرچەکردای تنوندیان نیشاندا.\nئۆرسولا ڤۆندەرلاین، سکرتێری یەکێتیی ئەوروپا، وێڕای شەرمەزارکردنی بڕیاری داننان بە سەربەخۆیی دوو ناوچەکەدا، بڕیارەکەی پوتینیشی وەک پێشێلکارییەکی بێشەرمانەی سەروەری ئۆکرانیا و یاسا نێودەوڵەتییەکان بەناو کرد و هەڕەشەی کاردانەوەی توندی لە ژی بڕیارەکە و ڕووسیا کرد.\nهەرچی بۆریس جۆنسن-ی، سەرۆکوەزیرانی بەریتانیاشە، بە توندی دژی بڕیارەکەی پوتین وەستایەوە بە "هەڵەیەکی گوشندە و پێشێلکاری سەروەریی و یەکگرتووی ئۆکرانیا لەقەڵەمیدا و وتی: بڕیارەکە بێوەڵام ناهێڵنەوە و لەگەڵ هاوپەیمانەکانمان هەماهەنگی دەکەین تا بە پاکێجێکی بەهێز وەڵامی بدەینەوە.\nهەر لەسەر مژارەکە، کۆشکی ئیلیزێی فەڕەنسا لە بەیاننامەیەکدا ئاشکرای کرد، ئیمانوێل ماکرۆن-ی سەرۆکی وڵاتەکە داوای کۆبوونەوەیەکی بەپەلەی ئاسایشی نیشتیمانیی کردوە.\nئیلیزێ ڕایگەیاندوە: پێشتر سەرۆک ماکرۆن بە پەیوەندی تەلەفونی قسەی لەگەڵ سەرۆکی ڕووسیا ڤلادیمێر پوتین و سەرۆکی ئۆکرانیا ڤۆلۆدیمێر زیلینسک کردوە. هاوکات قسەی لەگەڵ ڕاوێژکاری ئەڵمانیا ئۆلاف شۆڵز و سەرانی وڵاتانی یەکێتیی ئەوروپاش کردووە تا پێکەوە کاردانەوەی هاوبەشیان هەبێت دژ بەسیاسەتی ڕووسیا.\nلە لایەکی دیکەوە، کۆشکی سپی ئەمەریکاش ڕایگەیاند: لە دوای بڕیارەکەی پوتین، جۆو بایدن سەرۆکی ئەمەریکا بڕیاری داوە سزای ئابوری بسەپێنێت بەسەر هەر دوو ناوچەی (دۆنیتسك و لۆهانسك)دا.\nکۆشکی سپی دەستنیشانی کردوە، لە ئایندەیەکی نزیکدا بڕیاری و ڕاسپاردەی دیکە لە دژی کردەوەکەی ڕووسیا دەردەکەن کە کردەیەکە دژ بەیاسا نێودەوڵەتییەکانە.


هوشیار ئەحمەدی: هیچ نەتەوەیەک وەک کورد دەستخەڕۆی حیزبایەتی نیە! – WTARIKURD\nبڕوام وایە، هیچ نەتەوەیەک بە قەد کورد، بە دەست حیزب و سیاسییەکانیەوە گیری نەخواردووە و زەرەرمەند نەبووە.\nحیزب ساز ساز دەبێ، خەڵک لە دەور ئامانجی باڵا کۆبکاتەوە. ناو کوردا عەشیرە و ئاغا و دەرەبەگ و شێخ و تەکیە و خانەقا، گەورەترین ئافەتی یەکڕیزیی کورد، بۆ ڕزگار بوونی و بۆ ساز کردنی دەوڵەت وەک ئامانجی باڵای نەتەوەیی و نیشتمانی بوون.\nحیزب وەک قەوارەی مۆدێڕنی ڕێکخستن هاتە ناو کوردیش. هیوایەکی نوێی بە بەر خەباتکاران و ڕزگاریخوازانا کردەوە. هەموو ئەوانەی شارەزاییان لە ئەزمونی حیزب لە ئۆروپا هەبوو، پێیانوابوو ئەو قەوارە مۆدێڕنە ئەتوانێ کوردیش بە دوور لە دابەشکاری و دابەشکراویی خێڵ، عەشیرە، تایفە، دین، مەزهەب، تەرێقەت ، ناوچە، شار و… لە دەوری ئامانجێکی مەزن و باڵای نەتەوەیی، نیشتمانی کۆبکاتەوە، کەچی زۆر بەداخەوە حیزبیش خۆی بووە بەڵا و ئافەتێ بۆ نایەکگرتوویی، نایەکڕیزی و لە ئەنجاما پەرشوبڵاویی ڕیزی خەباتکاران و ڕزگاریخوازانی کورد.\nئێستا هەرچی سەێری ئەزمونی حیزبایەتی و دەسەڵاتداریی کورد لە باشووری کوردستان و حیزبایەتی لە ڕۆژئاوا، باکوور و بە تایبەتتر لە ڕۆژهەڵاتی کوردستان ئەکەم، ناگەشبینتر ئەبەم بە داهاتووی خەباتی ڕزگاریخوازانەی نەتەوەکەم.\nگەرچی بڕوام وایە ڕۆژێ ئێمەش تێدەگەین و لەم قۆناغەش تێدەپەڕین، بەس دڵنیاشم ڕێگایەکی دوورمان لە پێشە. بە لێکتێگەییشتن، لێبوردەیی، مێشک فراوانی زیاتر، ئەمانتوانی ئەرکی سەرشانی نەوەکانی داهاتوومان سووکتر بکەین، بەڵام بە کەللەڕەقی، ناتێگەییشتوویی، لێنەبوردەیی، خۆپەرستی، بەرچاوتەنگی بەناو ڕێبەران، سیاسییەکان و بەرۆکدارانی حیزبەکانمان، قوڕی نەسڵەکانی داهاتوومان خەستتر لە ڕابوردوو کردووەتەوە.\nمێژوومان بەڵگە ئەبێ، بۆ شەرمەزاریمان لە ئاست داهاتووەکانمان.


فەرموودە: نەفرەت ولەعنەتی خوای گەورە لە سەر جولەکە ونەسڕانییەکان، گۆڕی پێغەمبەرەکانیان کرد بە مزگەوت -ئاگاداری دەدات لە سەر ئەم کارەیان-، وئەگەر ئەمە نەبوایە قەبرەکەی بەرز دەکرایەوە بەڵام ترسا کە بکرێت بە مزگەوت - فرەفەرهەنگی فەرموودە وەرگێڕاوەکانی پێغەمبەر ﷺ\nفەرموودە: نەفرەت ولەعنەتی خوای گەورە لە سەر جولەکە ونەسڕانییەکان، گۆڕی پێغەمبەرەکانیان کرد بە مزگەوت -ئاگاداری دەدات لە سەر ئەم کارەیان-، وئەگەر ئەمە نەبوایە قەبرەکەی بەرز دەکرایەوە بەڵام ترسا کە بکرێت بە مزگەوت\nلە عائیشەوە -ڕەزای خوای لێبێت- دەڵێت: کاتێک پێغەمبەر ﷺ کۆتا هەناسەکانی دەکێشا، پارچەیەک پەڕۆی دابووە سەر دەموچاوی، ئەگەر تووشی نارەحەتی بووایە لای دەبرد، وبەو شێوە بوو وفەرمووی: کە پێغەمبەرﷺ دەفەرموێت:«نەفرەت ولەعنەتی خوای گەورە لە سەر جولەکە ونەسڕانییەکان، گۆڕی پێغەمبەرەکانیان کرد بە مزگەوت». کە هەڕەشە وئاگاداری دەدا لەو کارەیان، وئەگەر ئەمە نەبوایە قەبرەکەی بەرز دەکرایەوە بەڵام ترسا کە بکرێت بە مزگەوت.\nعائیشە -ڕەزای خوای لێبێت- دەڵێت: کاتێک پێغەمبەر ﷺ لە کۆتا ساتەکانی ژیانیدا بوو لە کاتی سەرەمەرگیدا فەرمووی: (نەفرەت ولەعنەتی خوای گەورە لە سەر جولەکە ونەسڕانییەکان، گۆڕی پێغەمبەرەکانیان کرد بە مزگەوت). چونکە ئەوان لە سەر گۆڕی پێغەمبەرەکانیان مزگەوتیان دروستدەکرد، پاشان عائیشە -ڕەزای خوای لێبێت- وا لێکی دایەوە کە ئاگاداری داوە وهەڕەشەی کردووە لە ئومەتەکەی، لەوەی کە ئەم کردەوەیە ئەنجام بدەن وەکو جولەکە ونەسڕانییەکان کە مزگەوت لە سەر گۆڕەکەی دروست بکەن، پاشان عائیشە ئەوەی ڕوون کردەوە کە ئەو شتەی بووە هۆی ڕێگر لە بەردەم لە گۆڕ دانانی پێغەمبەر ﷺ لە دەرەوەی ژوورەکەی بریتی بوو لە ترساندن لەوەی کە گۆڕەکە بکرێتە مزگەوت.\nوه‌رگێڕانی ماناكان: ئینگلیزی فەڕەنسی ئیسپانی تورکی ئۆردی ئەندەنوسی بۆسنی بەنگالی چینی فارسی تاگالۆگ هیندی هوسا\n1: حەرام بوون وڕێگرتن لەوەی کە گۆڕی پێغەمبەران وپیاوچاکان بکرێتە مزگەوت کە خەڵکی نوێژی تێدا بکەن بۆ خوای گەورە، چونکە ئەمە هۆکار و وەسیلەیەکە بۆ ئەنجامدانی شیرک وهاوبەشدانان بۆ خوای گەورە.\n2: زۆر گرنگیدانی پێغەمبەر ﷺ بە تەوحید (یەک خوا پەرستی) وترسانی لەوەی کە قەبرەکەی بە گەورە دابنرێت، چونکە ئەمە دەبێتە هۆی ئەنجامدانی شیرک.\n3: جائیز بوون ودروستێتی نەفرەت کردن لە جولەکە ونەسڕانییەکان وئەوانەی وەکو کردەوەی ئەوان دەکەن لە دروستکردنی بنیات لە سەر گۆڕ وکردنی بە مزگەوت.\n4: ڕوونکردنەوەی حیکمەت ودانایی لە لە گۆڕدانانی پێغەمبەر ﷺ لە ماڵەکەیدا، وئەم کارە ئەنجامدراوە بۆ ئەوەی هیچ ئاسانکارییەک نەبێت بۆ ئەنجامدانی شیرک\n5: پێغەمبەر ﷺ مرۆڤە ئەوەی بە سەر مرۆڤەکاندا ڕوودەدات بە سەر ئەویش ڕوویداوە لە مردن و ڕووداوەکانی سەرە مەرگ.\n6: خەمخۆری پێغەمبەر ﷺ بۆ ئومەتەکەی.\n7: جائیز بوون ودروستێتی نزاکردن لە سەر کافرەکان بە شێوەیەکی گشتی.\n8: حەرام بوونی بەرزکردنەوەی وبنیات دروستکردن لە سەر گۆڕ بە شێوەیەکی گشتی.\n9: ئەم فەرموودەیە وەڵامێکە بۆ ئەوەانەی دەڵێن دروستە بنیات بنرێت لە سەر گۆڕی زانایان وقەبرەکانیان بەرز بکرێتەوە ودیار بن بۆ ئەوەی جیا بکرێنەوە لە خەڵکانی تر.\n10: بنیات نانی مزگەوت لە سەر گۆڕەکان لە کردەوە ونەریتی ئومەتەکانی پێشووترە.\n11: ڕوونکردنەوەی تێگەیشتوویی وفەقیهێتی عائیشەیە -ڕەزای خوای لێبێت-.\n+شیکردنەوە +ئینگلیزی +فەڕەنسی +ئیسپانی +تورکی +ئۆردی +ئەندەنوسی +بۆسنی +بەنگالی +چینی +فارسی +تاگالۆگ +هیندی +هوسا


وەفدێكی پارتی یەكیەتی كورد لە سووریا سەردانی سەركردایەتی كۆمەڵەی شۆڕشگێڕی زەحمەتكێشانی كوردستانی ئێرانی كرد.\nرۆژی پێنجشەممە رێكەوتی 1ی مانگی نوامبری 2018ی زایینی وەفدێكی پارتی یەكیەتی كورد لە سووریا بە سەرپەرەستی بەڕێز ئیبراهیم برۆ سكرتێری گشتی و وەفدی یاوەری كە پێكهاتبوون لە بەڕێزان، سولەیمان ئوسو، وەیس شیخی، محەممەد خەیربەنكو و نەواف رەشید ئەندامانی مەكتەبی سیاسی ئەم پارتە لە لایەن وەفدی كۆمەڵە كە پێكهاتبوون لە هاوڕێیان، ساڵح شەریفی ئەندامی دەفتەری سیاسی، عەبدوڵڵا ئازەربار ئەندامی دەفتەری سیاسی، ئەردەڵان فەرەجی ئەندامی كومیتەی ناوەندی و سامان ریشەساحێب جێگری كومیتەی ناوەندی پێشوازییان لێكرا.\nئەم دیدارە چەندین تەوەری لە خۆ گرتبوو، سەرەتا لە لایەن وەفدی كۆمەڵە بەخێر هاتنی گەرمیان لێكرا. دواتر بەڕێز ئیبراهیم برۆ سكرتێری گشتی ئەو پارتە قسەوباسێكی لە سەر دۆخی گشتی سوریا و كوردستانی رۆژئاوا بە تایبەتی و ئاستنەگەكانی خەبات لەم بەشەی كوردستان پێشكەش كرد.\nدواتر هاوڕێ ساڵح شەریفی ئەندامی دفتەری سیاسی وێڕای بەرز نرخاندنی رۆڵی هێزە سیاسیەكانی كوردستانی رۆژئاوا و بەتایبەتی ئەنجومەنی نیشتمانی كورد لە سوریا( ENKS) ئاماژەی بە بەردەوامی خەبات لە سەر ویست و داخوازییە رەواكانی هەر كام لە بەشەكانی كوردستانی كرد.\nئاڵوگوڕەكان و دواپێشهاتە سیاسی و كۆمەڵایەتیە نێوخۆییەكانی كۆماری ئیسلامی ئێران یەكێكی دیكە لە تەوەرەكانی ئەم كۆبوونەوەیە بوو كە هەر دو لا ئاڵ وگۆڕی بیروڕایان لە سەر كرد.\nهەر وەها لە سەر پێكهێنانی ناوەندی هاوكاری حیزبەكانی كوردستانی ئێران وەفدی میوان خۆشحاڵی و بەردەوامی كاری هاوبەشی هێزە سیاسیەكانی كوردستانی رۆژهەڵاتیان دووپات كردەوە.\nلەم دیدارە چەندین تەوەری دیكە هاتە بەر باس و لەكۆتاییدا هەر دو حیزب لە سەر بەردەوامی پەیوەندییەكان و دۆستایەتی دێرینی كۆمەڵەی شۆڕشگێڕ و پارتی یەكیەتی كورد لە سووریا جەختیان كردەوە.


03:48 - 19/04/2021\nدوای تێپەڕبونی چەند مانگێک بەسەر کۆتا دانیشتنی دادگای سلێمانی یەک، لەبارەی دۆسیەی سێوان قادر و منداڵەکانی، کە دادوەر بڕیاری لە سێدارەدانی هاوسەرەکەی دەرکرد، دادگای پێداچونەوەی هەرێمی کوردستان پاش پێداچونەوە؛ بڕیاری لە سێدارەدانەکەی پەسەندکرد.\nسامی ساتی یەکێک لە پارێزەرانی دۆسیەی سێوان قادر بە دیجیتاڵ میدیای (KNN)ی راگەیاند، لە بەرواری (5/4/2021) دادگای پێداچونەوەی هەرێمی کوردستان بڕیاردا بە پەسەندکردنی بڕیاری دادگای تاوانەکانی سلێمانی-1 سەبارەت بە لە سێدارەدانی (دیار مەجید) هاوسەری سێوان قادر.\nوتیشی، دادگای پێداچونەوە ئەرکی جێبەجێکردنی نییە بەڵکو پەسەندکردنی بڕیارەکانی دادگایە، بۆیە بڕیاری لە سێدارەدانەکەی بە بڕیارێکی راست و دروست لە قەڵەم داوە و پەسەندی کردووە.\nلە رۆژی (16/12/2018) لە روداوێکدا لە گەڕەکی ئاسوده‌ی قەزای چه‌مچه‌ماڵ، سێوان قادری تەمەن (23) ساڵ و هەر سێ منداڵەکەی لە ماڵەکەی خۆیاندا سوتان، منداڵەکانی هەر ئەوکات گیانیانلەدەستدا، بەڵام سێوان قادر دوای هەشت رۆژ مانەوە لە نەخۆشخانە گیانی لەدەستدا و پێش گیانلەدەستدانیشی هاوسەرەکەی بە سوتاندنیان تۆمەتبارکرد و 11ی ئابی ساڵی رابردو تۆمەتەکە بەسەر هاوسەرەکەیدا یەکلایی بوەوە دادگا تۆمەتباری کرد و سزای لەسێدارەدانی بۆ دەرکرد، بەڵام لەئێستادا لە سێدارەدان بەشێوەیەکی "عورفی" راگیراوە و تەنها سەرۆکایەتی هەرێم دەتوانێت بڕیار بۆ لەسێدارەدان دەربکات، بۆیە ئەو کەسانەی بڕیارەکەیان بۆدەردەچێت وەک زیندانی هەتاهەتایی لەهەرێمی کوردستان مامەڵەیان لەگەڵ دەکرێت.\nسلێمانی/ بڕیار نامیق


بەرشەلۆنە بە قەیرانێكی گەورەوە بەرەو كلاسیكۆ دەڕوات | ئاژانس\nHome گشتی بەرشەلۆنە بە قەیرانێكی گەورەوە بەرەو كلاسیكۆ دەڕوات\non: كانونی یه‌كه‌م 09, 2017 In: گشتی, وەرزشNo Comments\nیانەی بەرشەلۆنە لەمانگی رابردوودا زۆر شتی لەدەستدا. جیاوازیی خاڵەكانی لەلالیگادا كەمبونەوە و دووجار لەسەریەك كەوتە داوی یەكسانبونەوە، چەند یاریزانێكی پێكرا لەسەروو هەموشیانەوە ساموێل ئۆمتیتی كە بە یەكێك لە رەگەزە سەرەكییەكانی پێكهاتەكەی ڤالڤێردی دادەنرێت.\nسەرەتای ئەم هەفتەیە بەرشەلۆنە لەنێو یاریگای خۆیدا نەیتوانی لە سیلتاڤیگۆ بباتەوە، ئەمەیش جارێكی دیكە سەلماندییەوە كە پێكهاتەی یانەكە ئاستی بەرەو دابەزین چووە و پێویستی بە چارەسەری خێرا هەیە، چونكە ركابەرییەكان خەریكن دەگەنە قۆناغە هەستیارەكان.\nئەم ناجێگرییەی ئاستی بەرشەلۆنە لەكاتێكدایە، كە یاریی كلاسیكۆی خولی ئیسپانیا كەمتر لە 20 رۆژی ماوە.\nوادەردەكەوێت یانە كەتەلۆنییەكە نەتوانێت بە پێكهاتەی تەواوە لە كلاسیكۆدا ئامادەبێت، بەوپێیەی ئۆمتیتی بۆ ماوەی هەشت هەفتە لە یاریكردن دوردەكەوێتەوە و دەچێتە پاڵ یاریزانە پێكراوەكانی دیكەوە: عوسمان دێمبلی و ئاردا توران و رافینیا.\nئۆمتیتی كە لەدڵی بەرگریی بەرشەلۆنەدا یاری دەكات، یەكێكە لەگرنگترین یاریزانەكانی پێكهاتەكەی ئێرنستۆ ڤالڤێردی. ئەو شەشەم یاریزانە كە لەزۆرترین یارییەكانی یانەكەیدا بەشداریی كردبێت.\nبەرگریكارە فەرەنسییەكە لە كۆی 14 یاری، لە 12 یاریدا بەشداریی كردووە، كە دەكاتە 1062 خولەك. بەمەیش تەنها 198 خولەك لە هەریەك لە میسی و تێرشتیگن كەمتر یاریی كردووە. هەربۆیە پێكانی ئۆمتیتی گورزێكی كوشندە دەبێت لە یانە كەتەلۆنییەكە.\nیەكسانبونەكەی سەرەتای هەفتە لەگەڵ سیلتاڤیگۆ، جگەلەوەی پێكانی ئۆمتیتی لێكەوتەوە، لەهەمانكاتدا یەكەم یەكسانبونی بەرشەلۆنە بوو لەنێو یاریگای خۆیدا لەم وەرزەدا. سەرباری ئەوەی یەكەمجار بوو لەم وەرزەدا تێرشتیگن لەیەك یاریدا دوو گۆڵی لێ بكرێت.\nئاستە خراپەكەی بەرشەلۆنەیش لەدوایین كلاسیكۆدا كە یاریی كۆتایی جامی سوپەری ئیسپانیا بوو، نیشانەی پرسیاری زیاتر دەخاتە بەردەم یەدەگەكانی یانە كەتەلۆنییەكە، كە توانای كێبڕكێكردنی یانەی شاهانەیان نەبێت.\nخاڵێكی دیكە كە كاریگەریی لەسەر بەرشەلۆنە دادەنێت بەر لەكلاسیكۆ، خشتەی یارییەكانی یانەكەیە. میسی و راكیتیچ و بۆسكێتس پێویستیان بەپشوو هەیە بۆ ئەوەی خۆیان بۆ كلاسیكۆ ئامادەبكەن، بەڵام بەرشەلۆنە تاكو 23ی ئەم مانگە سێ یاریی دیكە ئەنجامدەدات، یەكەمیان بەرامبەر سپۆرتینگ لیشبۆنە لە چامپیۆنس لیگ و دووانەكەی دیكەش بەرامبەر ڤیاریاڵ و دیپۆرتیڤۆ لە خولی ئیسپانیادا. یارییەكەی ڤیاریاڵ لەهەمووی قورستر دەبێت بەوپێیەی میسی و هاوڕێكانی دەبێ لەدەرەوەی یاریگای خۆیان یاری بكەن.\nیەكێك لەو رێگەچارانەی كە رەنگە ڤالڤێردی بیگرێتە بەر، ئەوەیە كە لە یارییەكەی چامپیۆنس لیگ یاخود لە یارییەكەی دیپۆرتیڤۆدا پشوو بە هەندێك لە یاریزانە سەرەكییەكانی بدات.\nیاخود لەپێناو قەرەبوكردنەوەی لاوازیی ئاستی یاریزانە یەدەگەكان و پشت بەستنی زیادەڕەوانە بە میسی (كە لەكۆی 35 گۆڵی بەرشەلۆنە لەم وەرزەی لالیگادا 12 گۆڵی تۆماركردووە و چواریشی دروستكردووە) پێویستە لویس سوارێز بگەڕێتەوە ئاستی جارانی و پاولینیۆش ئاستی خۆی جێگیربكات و ماسكێرانۆش لە رۆژی یاریكردنی خۆیدا بێت.


ژنانی ئەودیو دەرگاکە\n449 جار خوێندراوه‌ته‌وه\nژن دەکوژرێ، بێ ئەوەی قسە لەسەر ئەسڵی کێشەکە بکەین هاوخەمی دەردەبڕین، بۆ کێشەیەکی گەورەی وەها هاوخەمی بەس نیە. تۆ باس لە ئازادی ژن دەکەیت و ئەم هەموو مەلایەش هێرش دەکەنە سەر ژن و کونجی ماڵەوە بە شوێنی ژن دەزانن، لە بەرامبەردا ئەم هەموو ڕیکخراوانەی ژنان بارن بەسەر ژنان و کۆمەڵگەوە وئەسڵەن نازانن کێشەی ژن چیە و فێمینزیم چیە.\nلە مێژە لە خۆرئاوا دەستنیشانی کێشەکان کرا. درامای (ماڵی بوکەشوشە)ی هێنریک ئیبسن کە شۆڕشێکە بۆ یاخیبوونی ژنان، کە (لۆرا) دەرگا بەسەر مێردەکەیدا دادەخاو جێی دەهێڵێ، دەنگی داخستنی دەرگا و جێهێشتنی ماڵ بۆخۆی بوو بە شۆڕشێک دژ بە نەریت و نێر و دەسەڵاتی پیاوسالاری.\nکە لە باکوری کوردستان یەڵماز گیونەی لە یەکێک لە فلمەکانیدا وێنەی ژنێک نیشان دەدا کە سوار ئەسپەکەی دەبێت و ماڵ جێدەهێڵێت و ڕوو دەکاتە چیا کردنەوەی ئەو دەرگای ماڵەیە کە ترادسیۆن و کۆمەڵگە و نەریت دروستی کردووە و دەستبۆبردنی بڤەیە. ئەوکاتەی یەڵماز گیونەی ئەم فلمە بەرهەم دەهێنێت ئێمە لە باشور لە تەلەفزیۆنی کەرکوکەوە تەماشای درامای " باوەژن خوا بناسە" مان دەکرد، حاجی مەکی لەسەروە دانیشتوە ژنێکی هێناوە بەس ئاوی بۆ بێنێ و منداڵی بۆ بەخێو بکات.\nئێمە دەس بۆ کێشە بنەڕەتیەکان نابەین. دەبێ بزانین کاتی خۆی تەلەفزیۆنی کوردسات درامای "ئاریا" ڕادەگرێ لەبەر ئەوەی ڕەخنە لە دین و سیستەم و کۆمەڵگە دەگرێ و باسی عەشقی ژنانی ئەنفال دەکا، بەڵام درامای "ڕەشەی پۆلیس" ی حسێن مسری پەخش دەکا لەبەر ئەوەی هیچ یاخیبوونێکی تێدا نیە و چیای کچی حاجی ئەکرەم حەز لە کوڕی ڕەشەی پۆلیسی مامی دەکات و هەڵدێت بۆ ماڵیان. ئەمە هیچ ماڵبەجێهێستن نیە و ئەسڵەن کچ لە ماڵ باوک یان مام وەک یەکە. ئەگەر دەرهێنەر دوو ماڵی تری هەڵبژاردایە ئامۆزا و برای یەک نەبوونایە، چی ڕووی دەدا؟\nدەبێ قسە لەسەر ماڵ بکەین ماڵ وەک شوێن ماڵ وەک قەڵای نێرینە و زیندانی باوکسالاری بۆ میینە. هەموان باس لە ژنان دەکەین وەک قوربانی و کەسیش ناچێتە سەر ئەسڵی مەسەلەکە. ژن نابێ بچێتە دەر و تەواو، خێڵ وادەڵێ، دین و ترادسیۆن وادەڵێ.\nبا بێ پەردە قسە بکەین، کێ هاوسەری سەرۆکی هەرێمی بینی لەماوەی دوازدە ساڵ حوکمڕانی؟ ژنانی پارتی بۆ ئەمەیان قبوڵ کرد؟ دەبوو ژنانی حزب ئەم هەموو ئیهانەیە قبوڵ نەکەن کە پیاوانی حزب بە خۆیان و قەزیەکانیان دەیکەن. ئەندامێکی مەکتەبی سیاسی یەکێتی تەلەفۆن بۆ کاوە گەرمیانی دەکات و دەڵێ ئێستا دیم بۆ گەرمیان و سەرت دەخەمە (هینی) ی دایکت، ژنانی یەکێتی بۆ قسەیان نەکرد بڵێن ژن تاوانی چیە؟\nحزبەکان ژنان و ئافرەتان و خانمانیان وەک خۆیان دەوێت نەک وەک ئەوی مێینە، ژنیان وەک پیاوێکی بێ زەکەر دەوێ کە چۆن خزمەت بە حزب و ڕێکخراوەکانیان دەکات.\nبۆ دەنگە ناڕەزاییەکانی دەرەوەی دەسەڵاتیش ئەمە ڕاستە. ئەم هەموو مامۆستا و خۆپیشاندەرە نێرە خۆپیشاندانیان دەکرد ژنەکانیان لەماڵەوە بوون، شۆڕش بەیەک دەست دەکرێ؟ تۆ دەتوانی بە یەک ڕەگەز دنیا بگۆڕی؟ دەتوانی دنیا بگۆڕی بەبێ ئەوەی مێنتاڵیتی خێڵ و کۆمەڵگە بگۆڕی؟ بەبێ ئەوەی تەفسیرت بۆ ژن و ماڵ بگۆڕی؟\nدەبێ هونەر گۆڕانی ڕیشەیی دروست بکات، کە هونەر و ئایین بوون بەیەک، چ جیاوازییەکیان هەیە؟ پیاوی ئاینی دەڵێ خۆت داپۆشە و مەلایەک لەم ڕۆژانە دەڵێ هەر ئافرەتێک میکیاج بکات وەک ئەوە وایە زینای کردبێت. ڕادیۆکە پێدەکەم و لە کەناڵێکدا گۆرانی خێرا لێ دەدا، گوێم لە کاکی گۆرانیبێژە دەڵێ:\nخانم خۆتۆ ئیسلامی بۆ قیامەتت نوێژکە\nبەس بڕۆ بۆ ئارایشتگە ئەو سەرو قژە و مێشکە\nکە تێکەڵ بوو هونەر و دین، سیاسەت و جەهل، ئەندامی حزب و نوسەر، کە جیاکاری نەما لەنێوان دیوەخان و دادگا، زانکۆ و بارەگای حزب، ئیتر ئەوەی قوربانییە ژنە. ئیتر دەبێت چاوەڕێی زیاد لە قوربانیەک و زیاد لە برینێک بکەین کە دەکەوێتە جەستەی ژنان. ئیتر ئاساییە لە (پایتەخت) و لە گەڕەکی (ڕۆشنبیران) کچ لەسەر چونەدەرەوە بکوژرێت و ڕێکخراوەکانی ژنانیش هەر ئەوەندەیان دەسەڵاتە بڵێن: ژن ژیانە، مەیکوژە.


پاگانیزم – Takalami | تكلمي\nوه‌رگێڕان ودارشتنی: مه‌هدی بێداوی\nوشه‌ی پاگانی یا پگانی به‌و كۆمه‌ڵه ئایینزایانه ده‌گوترێت كه دوورن له ئایینه‌كانی ئیبراهیمی مه‌به‌ست (ئایینه‌كانی یه‌هودی، مه‌سیحی وئیسلام)-ه. ئه‌م ئایینه خاوه‌نی چه‌ندین خوداوه‌ندی سه‌رده‌می كۆنن.\nناوی پاگانیزم له سه‌ده‌ی چوارده‌یه‌می زایینی بۆ ئه‌و كه‌سانه به كار هاتووه كه په‌یره‌وی ئایینی ئیبراهیمی نه‌بوون. به تایبه‌ت ئه‌و گروپانه‌ی كه له به‌رامبه‌ر ئایینی مه‌سیحیی، زۆر مقاوه‌مه‌ت وبه‌رگرییان ده‌كرد. ئه‌م ئایینه له كاتی هاتنی ئایینی مه‌سیح له ئۆڕشه‌لیم به شێوه‌یه‌كی سه‌ره‌تایی بوونیان هه‌بووه و له ڕۆژئاوای سه‌رزه‌مینی ڕۆم، به‌شێوه‌یه‌كی به‌رچاو و فراوان وله زیاد بووندا بوون و له دواییدا بوون به دوژمنێكی سه‌رسه‌ختی جیهانی مه‌سیحییه‌ت. له‌و كاته‌وه تا ئێستا وشه‌ی پاگان له لایه‌ن مه‌سیحییه‌كان به واتای بێ دین ، كافر و یا ئه‌و كه‌سانه‌ی كه له دین دوور كه‌وتوون پێیان ده‌گوترێت پاگان.\nپاگانیزم له وشه‌ی لاتین(Paganus) وه‌رگیراوه، به‌واتای ( ئایینی خه‌ڵكی گونده‌كان) یا خه‌ڵكی پاشڤه‌گه‌را ,ناسراون. پاش فراوانبوونی ئایینی مه‌سیحییه‌ت له ئۆرۆپا مه‌سیحییه‌كان هه‌وڵیاندا ئایینه كۆنه‌كان وه‌ك په‌ره‌ستنی خودایانی یونانی, رۆمی و میسری , له ناو شاره‌كانی خۆیان، دوربخرێنه‌وه و دژیان ڕاوه‌ستان، به‌ڵام پاگانیزمه‌كان له گونده‌كانی دور له شار بوونیان هه‌بووه و به‌رده‌وام بوون له به‌جێهێنانی مه‌راسیمی ئایینی خۆیان. له سه‌ده‌كانی ناوه‌ند ئه‌م ئایینه به شێوه‌یه‌كی نهێنی به‌رده‌وام بوون له كار و چالاكی ئایینی خۆیان و تا ئێستاش لایه‌نگرانی ئه‌م ئایینه‌به ناوی ( نئوپاگانیزم) له جیهاندا ناودارن.\nله دواییدا نئوپاگانیزمه‌كان كه‌وتنه ژێر كاریگه‌ری هزری رۆمانتسیسم و بڕوایان به خودایانی سرۆشت هه‌بووه و به‌م هۆیه‌وه له گه‌ڵ ئایینه‌كانی ویكا (جادوگه‌ری نوێ) و نئودرۆیدیسم یه‌كیان گرت و یا ده‌توانین بڵێین له یه‌ك خێزانن .\nسه‌رچاوه: دانشنامه‌ی ئازاد- فارسی 20-5-2017\nحەز بە بۆنی باران دەکەیت، ئەم هەواڵە بخوێنەرەوە\nلە بەریتانیا ژنان نیوەی مووچەی پیاوانیان پێ دەدرێت


بە داتا بۆشایی چینایەتی لە ئێران ببینە – زاگرۆس پۆست\nماڵەوە / ئێران / بە داتا بۆشایی چینایەتی لە ئێران ببینە\nبە داتا بۆشایی چینایەتی لە ئێران ببینە\nچوار شه‌ممه 5 تشرینی دووه‌م 2014\tئێران, هەواڵ 106 جار خوێنراوه‌ته‌وه\nبانكی ناوەندی كۆماری ئیسلامی سەبارەت بە بودجەی هەر خانەوادەیەكی ئێرانی راپۆرتێكی بڵاوكردووەتەوە، كە لە یەك ساڵدا چەند خەرجدەكەن.\nبە پێی ئەو راپۆرتە، لەساڵی رابردوو هەر خانەوادەیەكی هەژاری ئێرانی شەش ملیۆن و 442 هەزار تمەنیان خەرج كردووە، كە دەكاتە نزیكەی دوو هەزار دۆلاری ئەمریكی و لە هەمانكاتدا سەرمایەدارانی ئێرانی بۆ ساڵێكیان 87 ملیۆن و 711 هەزار تمەن واتە نزیكەی 27 هەزار دۆلاریان خەرجكردووە.\nئەو راپۆرتە بەو مانایە دێت، كە سەرمایەدارانی ئێرانی 14 بەرامبەری هەژارەكان لە ساڵێكدا، پارەیان خەرجكردووە و ئەمەش باس لە بەرینتر بوونەوەی بۆشایی نێوان هەژاران و دەوڵەمەندانی ئەو وڵاتە دەكات.\nبانكی ناوەندی ئێران كۆمەڵانی خەڵكی ئێرانی دابەشكردووە لە نێوان 10 گرووپدا و بە پێی ئەو پیشەیەی هەژارەكان هەیانە، دەكەونە گرووپی یەكەم و سەرمایەدارانیش دەكەونە گرووپی دەیەم.\nلەو نێوانەیشدا گرووپەكانی دووەم تا پێنجەم، كە بە ریزبەندی داهاتیان دانراون، كەمتر لە 20 ملیۆن تمەن واتە نزیكەی شەش هەزار و 200 دۆلاریان خەرجكردووە و گرووپی شەشەم و حەوتەمیش كەمتر لە 30 ملیۆن تمەن واتە نزیكەی 9 هەزار و 300 دۆلاریان خەرجكردووە.\nزۆرترین تێچووی هەر خانەوادەیەكی ئێرانی دەگەڕێتەوە بۆ خۆراك، شوێنی نیشتەجێبوون، ئاو، كارەبا و گازی ماڵان.\nتێچووی خۆراكی هەژارەكانی ئێران لە ساڵێكدا یەك ملیۆن و 951 هەزار تمەن واتا 600 دۆلارە، كە ژمارەیەكی سەرسووڕهێنەرە، لە كاتێكدا سەرمایەدارانی ئێرانی لە ساڵێكدا 16 ملیۆن و 515 هەزار تمەن واتە پێنج هەزار دۆلاریان بۆ خۆراك خەرجكردووە.\nتێچووی شوێنی نیشتەجێبوون، ئاو و كارەبا و گاز بۆ خانەوادەیەكی هەژاری ئێرانی كەمتر لە سێ ملیۆن تمەن واتە نزیكەی هەزار دۆلارە، بەڵام هەمان شت بۆ خانەوادەیەكی سەرمایەداری ئێرانی 33 ملیۆن تمەن واتە 10 هەزار و 200 دۆلارە بۆ ساڵێك.\nتێچووی پۆشاك هەر خانەوادەیەكی سەرمایەداری ئێرانی تەنها 4 ملیۆن و 248 هەزار تمەنی داناوە، كە دەكاتە هەزار و سێسەد دۆلار راگەیەندراوە.